הוועדה לענייני ביקורת המדינה, כנסת 20, פרוטוקול מספר 380, 2018-12-12 00:00

שלי יחימוביץ': שלום לכולם, בוקר טוב.

שלי יחימוביץ': אנחנו פותחים בדיון של הוועדה לענייני ביקורת המדינה כשבמוקד הישיבה דוח מוכנות צבא היבשה למלחמה של נציב קבילות החיילים, האלו, במילואים יצחק בריק שיושב כאן לשמאלי.

שלי יחימוביץ': זה דוח שלא נולד בדרך קונבנציונלית, הוא נולד מכך שנציב קבילות החיילים חשוף מאוד מטבע הדברים לקבילות של חיילים.

שלי יחימוביץ': מהליכה שלו לשטח ומפגשיו עם קצינים וחיילים כשאליהם מדי פעם, לפרקים, מצטרפים גם חבריהם ליחידה ומדברים איתו בלא מורא ובלא משוא פנים, ומספרים לו על המתרחש ביחידותיהם.

שלי יחימוביץ': האלוף בריק יהיה האורח המרכזי של הוועדה הזו.

שלי יחימוביץ': דוח זה צמח מלמטה למעלה ולא כהחלטה מערכתית של מבקר – בין אם מבקר פנים ובין אם מבקר המדינה – לקחת נושא ולבדוק אותו כלפי מטה.

שלי יחימוביץ': מה שלפחות, לעניות דעתי, לא מפחית מחשיבותו ואפילו הופך אותו לדוח מעט שונה מן הרגיל.

שלי יחימוביץ': ולכן, גם מטיל סוג אחר של זרקור ומבט על מה שמתרחש בצה"ל.

שלי יחימוביץ': אנחנו כמובן נעסוק בפרקים הבלמ"סים בלבד.

שלי יחימוביץ': אני מדגישה זאת כאן גם באוזני הדוברים, גם באוזני חברים הכנסת.

שלי יחימוביץ': הפרקים הבלמ"סים הם המשבר בכוח האדם, התרבות האירגונית ואיכות האימונים של מערך המילואים, על כל תתי הנושאים שעולים בפרקים אלה.

שלי יחימוביץ': אני חייבת לציין שרמת הלחצים והפניות לבטל את הדיון הזה חרגה מעבר לכל פרופורציה וכמעט שאין לה תקדים.

שלי יחימוביץ': כבר היו דיונים אחרים שהיה ניסיון לבטל אותם.

שלי יחימוביץ': כאן היה ניסיון הביטול במגוון דרכים: בהפצרות, באזהרות, בניסיונות להראות כאילו לוועדה אין סמכות לדון בזה, דבר שכמובן אין לו שחר.

שלי יחימוביץ': אני חושבת שזה היה מיותר לחלוטין.

שלי יחימוביץ': מערך התדרוכים המיותר נגד האלוף במילואים בריק הזין עוד ועוד את הוויכוח, בעיני זה לא ויכוח – זו ביקורת.

שלי יחימוביץ': ביקורת היא נשמת אפו של כל גוף מתפקד, ואין שום צורך להפעיל מערך כל כך עמוק ואינטנסיבי של לחצים כדי שהיא לא תישמע,, או כדי שמי שמשמיע אותה יהפוך לאדם שצריך להשמיץ אות או להטיל דופי בכשירותו, ולצערי הרב זה מה שקרה כשאתמול גם נשלף נשק יום הדין: נאמר לי שזה פוגע במורל הציבור ובחוסן של צה"ל.

שלי יחימוביץ': אני חושבת שאחד הדברים שפוגעים אף יותר בחוסנו של הצבא הוא חשש מביקורת וחוסר מוכנות להתמודד איתה.

שלי יחימוביץ': לרגע, אתמול, במהלך השיחות הרבות שקיבלתי, נוצר מצב כאילו האויב בכלל זה בריק ולא חזבאללה, איראן או חמאס.

שלי יחימוביץ': הדברים לא מקובלים עלי.

שלי יחימוביץ': אני קראתי את הדוח ואני חייבת לציין שאיני מסכימה עם חלקים ממנו ועם חלקים אחרים כן.

שלי יחימוביץ': אני מקבלת את דברי הרמטכ"ל וסומכת את ידי על דבריו.

שלי יחימוביץ': אני רוצה לקרוא חלק מדבריו על מנת להכניס את הדברים לפרופורציה.

שלי יחימוביץ': פרסם הרמטכ"ל בעקבות הדוח הזה כי: "הצבא נמצא בכשירות ובמוכנות גבוהה למלחמה ביחס לכל תרחיש האיום והייחוס.

שלי יחימוביץ': כמי שאחראי על מוכנות הצבא למלחמה אני קובע כי צה"ל ערוך ומוכן לכל מלחמה שיידרש לה.

שלי יחימוביץ': צבא בעל עליונות מודיעינית ואווירית, יכולת יבשתית, וניסיון מבצעי עשיר שעומד למבחן יום יום בכל זירת המלחמה.

שלי יחימוביץ': כשירות הצבא לעולם תהיה חסרה, ישנם פערים והם מתקיימים לצד ניהול סיכונים וסדרי עדיפויות.

שלי יחימוביץ': עלינו המפקדים מוטלת החובה להתאים את תהליכי בניין הכוח לשמירת איכותו ועליונותו של צה"ל".

שלי יחימוביץ': הדברים האלה כלל לא עומדים בסתירה לדוח של האלוף במילואים בריק ואפילו להיפך.

שלי יחימוביץ': שוב אני אומרת, הביקורת והנכונות לקבל אותה היא חלק מהחוסן של צה"ל.

שלי יחימוביץ': אף אחד עוד לא מת מביקורת.

שלי יחימוביץ': אבל כן מתו אנשים כתוצאה מחוסר נכונות להאזין לביקורת.

שלי יחימוביץ': כאן בוועדה אנחנו נאזין בנכונות לביקורת זו.

שלי יחימוביץ': אני רוצה לומר את סדרי הישיבה כדי של תהיינה אי-הבנות.

שלי יחימוביץ': הדיון הזה יהיה מסודר ולא תהיה בו השתלחות.

שלי יחימוביץ': לחברי הכנסת יש הזכות לומר את כל העולה על דעתם אבל הוא יתנהל בצורה מסודרת.

שלי יחימוביץ': יפתח את הדיון, ממש בקצרה, תת-אלוף במילואים יוסי ביינהורן, מנהל החטיבה לביקורת במשרד הביטחון.

שלי יחימוביץ': יצוין כאן שמבקר המדינה עורך כל הזמן דוחות שוטפים, רציניים, עמוקים בנוגע לכשירות צה"ל.

שלי יחימוביץ': אז יוסי, בקצרה, לדוחות שלכם נקדיש ישיבה נפרדת.

שלי יחימוביץ': במוקד הישיבה היום עומד דוח בריק.

שלי יחימוביץ': אחרי דברי יוסי ביינהורן אנחנו נשמע את האלוף במילואים יצחק בריק בדברי פתיחה שימשכו לכל היותר 20 דקות ובהם הוא יפרוש את עיקרי הביקורת ואת דבריו.

שלי יחימוביץ': אחר כך ידבר תת אלוף אורי גורדין – ראש מטה זרוע היבשה.

שלי יחימוביץ': לך אנחנו מקציבים עשר דקות.

שלי יחימוביץ': לאחר מכן חברי הכנסת על פי סדר הגעתם ואני מניחה שיגיעו עוד בהמשך.

שלי יחימוביץ': הם ישאלו שאלות ואנחנו נחזור לסבב נוסף – לבריק ולגורדין – אם יופנו שאלות אחרות לנוכחים הנכבדים האחרים שיושבים עימנו גם הם יענו.

שלי יחימוביץ': סד הזמן שלנו הוא שעתיים בלבד – ב-11 מתחילה ישיבת המליאה של הכנסת ואנחנו לא יכולים להמשיך את דיוני הועדות בזמן המליאה.

שלי יחימוביץ': עוד דבר אחד, אגב, ככל שלא נספיק לטפל בעניינים ויורגש חסר אנחנו נערוך דיון נוסף, נחליט אם הוא יהיה פומבי או בוועדת המשנה החסויה של הועדה לביקורת המדינה.

שלי יחימוביץ': בשעה 10 מערכת החינוך ועוד מערכות שובתות ל-25 דקות לזכר 25 נשים שנרצחו והיו אף הן קורבן לטרור מתמשך.

שלי יחימוביץ': הייתי שמחה מאוד להצטרף לשביתה זו אבל אנחנו לא נוכל להרשות לעצמנו.

שלי יחימוביץ': תחת זאת, אנחנו נעצור למשך דקה אחת בשעה 10, נפסיק את קיום הישיבה, נשב בשקט דקה ונציין את ההזדהות שלו ואת תמיכתנו במאבק בטרור מבית ומי שירצה יוכל גם להחזיק כרזה שקשורה לעניין.

שלי יחימוביץ': זה נתון להחלטתכם.

שלי יחימוביץ': נתחיל בדיון, תת-אלוף במילואים ביינהורן, בבקשה.

שלי יחימוביץ': בקצרה רבה.

יוסי ביינהורן: גבירתי היושבת-ראש, הדיון הוגדר בין השאר כדיון על הדוח שלנו על כשירות מערך המילואים וכוחות היבשה מ-2014.

יוסי ביינהורן: בעוד דקה אתאר בקצרה את עיקרי הליקויים שעלו שם.

יוסי ביינהורן: צריך לזכור שמבקר המדינה עוסק במוכנות צה"ל למלחמה שהיא איננה מתבטאת רק בכשירות מערך היבשה, גם על מערכים אחרים כמו זרועות האוויר, הים רק לאחרונה מערך מאוד חשוב בחיל האוויר, אנחנו עוסקים במוכנות הים שגם היא חשובה.

יוסי ביינהורן: אנחנו עוסקים ברציפות הפיקודית ובמחקר והפיתוח של הטכנולוגיות שצה"ל מקבל.

יוסי ביינהורן: במוכנות העורף שצה"ל נוטל בה חלק משמעותי – גם היא חלק מהכשירות למלחמה.

יוסי ביינהורן: עסקנו בדוחות גדולים על מוכנות לקידום איומים מתפתחים.

יוסי ביינהורן: להזכיר את צוק איתן – איום המנהרות – שהתחלנו לעסוק בו לפני המבצע, ובו ביטאנו לראשונה את האיום בלבנון שבימים אלו בא לידי ביטוי הטיפול בו.

יוסי ביינהורן: זאת עשינו כבר בדוח של 2014.

יוסי ביינהורן: בדוח הזה, שנגע בכשירות מערך המילואים וכוחות היבשה, הדוח הזה העלה ליקויים רבים ועמוקים שקשורים במחזוריות האימון ובאימונים של מערך המילואים, בהיעדר תרגילי חטיבות וגדודים, בעובדה שמפקדים שעושים מהלך קצר מאוד של פיקוד יכולים להגיע למצב שהם לא התאמנו עם היחידות שלהם ויכולים להיכנס למלחמה, זה היה מצב האימונים אז.

יוסי ביינהורן: משך האימונים והתכנים שלהם לא מאפשרים לבטא את הכשירות הנדרשת למלחמה כפי שנקבעה על ידי צה"ל.

יוסי ביינהורן: דיברנו שם על מוכנות הימ"חים והכשירות האחזקתית ביחידות המילואים.

יוסי ביינהורן: דיברנו על איוש נמוך של כוח אדם, פערי מקצועיות, כשירות כלי רכב וצמיגים, טיפולים תקופתיים לא מספקים, הסתמכנו גם על תחקיר שצה"ל עשה בעצמו שהתוצאה שלו הייתה שהאחזקה ביבשה מידרדרת והמוכנות למלחמה הולכת ונפגעת, זה היה כבר ב-2014.

יוסי ביינהורן: דיברנו על ציוד רפואי, דווקא שם ציינו שכלקח ממלחמת לבנון השנייה המצב תוקן.

יוסי ביינהורן: מערכת ממוכנת שנועדה לבדוק כשירות ומוכנות, צריך לקבוע מדדים, איך אני קובע שהכשירות היא ברמה כזו או אחרת.

יוסי ביינהורן: צה"ל קבע לעצמו מודל ממוחשב שאנחנו בדקנו אותו והמודל היה חסר מאוד.

יוסי ביינהורן: היו חסרים בו נתונים והוא לא אפשר באמת לבדוק את הכשירות.

יוסי ביינהורן: הדבר הבא היה נושא של הבקרה על הכשירות, גם פנימית עם אגף המבצעים שאוסף נתונים, מציג אותם לפורום מטכ"ל כדי שתהיה התאמה בין הצגת המשימות לכוחות לבין היכולת שלהם לבצען.

יוסי ביינהורן: הדבר הבא זה הליקויים והבקרה.

יוסי ביינהורן: ב-2008 אושר חוק המילואים שבטח ידברו עליו בהמשך, שם נקבעה מתכונות מאוד ברורה – שהצבא צריך לדווח על כשירות היחידות שלו לשר הביטחון ומשם לוועדת חוץ וביטחון ולממשלה.

יוסי ביינהורן: מצאנו שהדיווחים הללו לא התקיימו.

שלי יחימוביץ': יוסי, חתור לקראת סיום.

יוסי ביינהורן: אני רוצה לחתום בעוד דבר אחד ולומר שמיד כשסיימנו את הדוח הזה, זה היה קצת לפני כניסתו של הרמטכ"ל הנוכחי – רב-אלוף גדי אייזנקוט – לתפקיד.

יוסי ביינהורן: הוא קיבל את הדוח הזה ומסר לי באופן אישי שזו תהיה תוכנית העבודה שלו עם כניסתו לתפקיד.

יוסי ביינהורן: בתיקון הליקויים שאנחנו קיבלנו מצה"ל ב-2015 אכן, לפחות בתחום האימונים חל שיפור וחלה התקדמות.

יוסי ביינהורן: אני מניח שתת-אלוף גורדין יוכל לתאר מה קרה מאז הדוח שלנו ועד היום בתחומים האלה שכפי שאתם רואים כולם נוגעים לכשירות כוח היבשה.

שלי יחימוביץ': תודה רבה.

שלי יחימוביץ': עכשיו נעבור לנציב קבילות החיילים, האלוף במילואים יצחק בריק.

שלי יחימוביץ': בבקשה, עיקרי הדוח.

יצחק בריק: אני הוצאתי השנה שני דוחות.

יצחק בריק: דוח ראשון שהוא הדוח השנתי ה-46 של נציב קבילות החיילים ובעקבותיו הוצאתי דוח שני של מוכנות הצבא למלחמה שכולל 250 עמודים על 15 נושאים, אפשר לקרוא להם קריטיים, שחלקם פוגע בזרוע מאוד משמעותית ביכולת תפקוד הצבא במלחמה.

יצחק בריק: אני מסיים בעוד כחודש 10 שנות כהונה כנציב, ביקרתי במעל 1,400 יחידות בשלושה סבבים של כל יחידות צה"ל.

יצחק בריק: דיברתי עם עשרות אלפי מפקדים וחיילים בעשור הזה בקצב של–3 4 פעמים בשבוע, ארבע שעות בכל יחידה.

יצחק בריק: אני מכיר את הצבא בשטח על כף היד, לדעתי יותר מכל אחד שיושב היום בצה"ל.

יצחק בריק: אני לא מדבר על תוכניות של התקפה אלא על מה שקורה בשטח.

יצחק בריק: טיפלנו בנציבות באלפי קבילות מערכתיות שהתחילו בקבילות בודדות.

יצחק בריק: יצאתי לשטח עם חבריי, כשאני בודק מערך אני מדבר עם מאות אנשים שקשורים למערך הזה.

יצחק בריק: מצאתי בעיות קשות מאוד במערכים לוגיסטיים, טכנולוגיים ומבצעיים.

יצחק בריק: העברתי את זה לידיעת הצבא.

יצחק בריק: כמו למשל תצפיתניות, מערך כיפת ברזל, ימ"חים, מחנות רמת הגולן, גדודים מעורבים.

יצחק בריק: הצבא לקח, טיפל ושיפר, הבעיה המרכזית היא למה אני הייתי צריך לעשות זאת.

יצחק בריק: אני קורא לזה תרבות ארגונית – מי צריך לקחת פה אחריות על בעיות כל כך עמוקות שקורות ולא מרימים אותם.

יצחק בריק: מי שטוען שרק עכשיו התחלתי לדבר על מוכנות טועה בגדול, עשיתי את זה בכל העשור האחרון, אני מטפל במוכנות הצבא בכך שאני מציג לצבא מערכים מבצעיים ולוגסטים והצבא מטפל, ומתקן, ומקדם את היכולת המבצעית שלו.

יצחק בריק: חבר'ה, יש לנו חיל אויר טוב, יש לנו חיל הים טוב, יש רבות מיחידות היבשה שהן טובות.

יצחק בריק: אני רוצה להגיד שיש לצה"ל חיילים טובים, מפקדים טובים – כמעט כל המפקדים הבכירים גדלו אצלי.

יצחק בריק: כולם חבריי ולא רבתי עם אף אחד, אין כאן שום דבר אישי נגד אף אחד, הכול בראייה של טובת מדינת ישראל, האינטרס היחיד שעומד לנגד עיני הוא שלא נחזור לטראומה של מלחמת יום הכיפורים.

שלי יחימוביץ': בריק, אני רוצה לומר שאף אחד לא מטיל ספק בכך.

שלי יחימוביץ': אתה אדם עתיר זכויות, אתה נושא את עיטור העוז, עשית הרבה מאוד תפקידים רבי משמעות כמו עוד הרבה אנשים מסביב לשולחן.

שלי יחימוביץ': ברור לנו שאתה פרו-מערכתי ואתה רוצה להועיל למערכת.

יצחק בריק: בצד כל אלה מתקיים תהליך הידרדרות במשך שנים ששיאו הגיע בשנים האחרונות.

יצחק בריק: הפחות טוב והבינוני הולך ומשתלט על הטוב.

יצחק בריק: בשלוש השנים האחרונות נוצר מפגש קטלני בין קיצוצים דרסטיים ולא מבוקרים, לעיתים גם לא אחראים, באלפי אנשי קבע, ובמקביל לזה קיצור שירות הבנים שיצר חוסר התאמה מוחלט ופערים קריטיים בין המשימות שניתנו לבין כוח האדם שצריך לבצע, והוא גרם להידרדרות, שטחיות ומצב של בינוניות במקום מצב שהיה טוב יותר לפני כן.

יצחק בריק: לכל זה מצטרפת תרבות ארגונית קלוקלת שהיא הליבה של הבעיה.

יצחק בריק: בזה אף אחד לא מטפל היום.

יצחק בריק: גם לא הצוות בראשות אילן הררי, שאני בטוח שיש בו אנשים מצוינים והוא עשה ביקורות מצוינות בעבר, שום צוות לא מתעסק בליבה של הבעיה שהיא התרבות הארגונית.

יצחק בריק: אם אותה לא נשנה כל תיקון ייפול מחדש.

יצחק בריק: חומרת המצב מחייבת הקמת ועדת חקירה אובייקטיבית חיצונית בראשות שופט עליון או בדימוס, כמו למשל ועדת וינוגרד, שקמה על מנת שנוכל להיכנס לתהליך שינוי מהיסוד של התרבות הארגונית של צה"ל שהיא זו המולידה את הכשלים המופיעים בדוח והכשלים החמורים שמגיעים בדוחות מבקר מערכת הביטחון לעיתים מבקר הצבא – דוחות שלא מספרים סיפור נחמד.

יצחק בריק: זה לא בריק אומר, מי שקורא את הדוחות בשנים האחרונות מבין שלא צריך את בריק בשביל להבין שיש בעיה מאוד חמורה במוכנות צבא היבשה למלחמה.

יצחק בריק: תוציאו מהראש שרק בריק אומר.

יצחק בריק: את הדוחות שהזכרתי אתם לא רואים ולא שומעים.

יצחק בריק: אני רוצה להתחיל ולעבור על התרבות האירגונית: התרבות האירגונית הניהולית והפיקודית בצה"ל היא החמורה ביותר מאז שהתגייסתי לצבא בשנת 1965 לפני 53 שנה.

יצחק בריק: יש לי פרספקטיבה.

יצחק בריק: במלחמות ישראל, אני לא מכיר מישהו שעברו את העבר שלי, את הפיקוד שהייתי בכל היחידות, השילוב הזה הוא שילוב שנותן לי הבנה מאוד מעמיקה של מה שקורה בצבא ואני אומר לכם שהתרבות הארגונית בהידרדרות חמורה מאוד.

יצחק בריק: אני רוצה לצטט אלוף בכיר ומכובד שאומר את הדברים הבאים: "סטנדרטים נמוכים של ביצוע, חוסר משמעת, אין שאיפה למצוינות, אין דרישות מחייבות, כל אחד על פי הבנתו, מפקדים אינם צריכים להסביר דבר על איכות הביצוע הנמוכה מכיוון שאף אחד לא קבע מהו הקו התחתון.

יצחק בריק: אנחנו מאבדים את היכולת לתקן כי הדור הצעיר כבר לא מכיר מהו סטנדרט גבוה".

יצחק בריק: הכשלים עליהם הצבעתי בדוח הם תולדה של אותה תרבות ארגונית קלוקלת.

יצחק בריק: אין דרך לעשות הפרדה בין התרבות הארגונית בצה"ל לבין המוכנות למלחמה.

יצחק בריק: אעבור לסעיפי התרבות הארגונית, אני מקווה שאצליח לסיים בזמן שנשאר לי.

יצחק בריק: הנושא הראשון: אין התייחסות ראויה לביקורת של מערכת הביטחון, לעיתים גם לא מבקר צה"ל.

יצחק בריק: הוא נותן ביקורות מצוינות ואני רואה את ההתייחסות ואת התיקון.

יצחק בריק: יש ביקורות מבקר המדינה שהן מאוד רציניות כמו ששמענו מקודם.

יצחק בריק: במקרים רבים אין שום טיפול לתיקון הליקויים בהתאם להפקת לקחים ויישומם.

יצחק בריק: ברצוני לתת לדוגמה את דוח מערך השריון על חטיבות הטנקים, שעבר ביקורת יסודית על ידי מבקר מערכת הביטחון במשך חצי שנה על ידי 25 קצינים בכירים, אלופי משנה וסגני אלופים, בהובלת תת-אלוף, מי שהיום הוא מבקר מערכת הביטחון, תת-אלוף איתן, מי שאז היה סגן מבקר מערכת הביטחון.

יצחק בריק: אני לא הולך לפרט את הדוח מכיוון שהוא סודי.

יצחק בריק: אבל, הדוח הזה הופץ לגורמים הנוגעים בדבר: פורום מטכ"ל, משרד הביטחון, מנכ"ל משרד הביטחון וגורמי צבא נוספים בתאריך ה-12 ביולי.

יצחק בריק: כלומר, לפני כשנה.

יצחק בריק: היות והדוח סודי אין באפשרותי לצטט נושאים מתוכו אך שקראתי את כל 180 עמודיו ויצאתי מוטרד מאוד.

יצחק בריק: מי שקורא את בדוח הזה לא צריך את הדוח שלי.

יצחק בריק: תפסיקו להגיד בריק יש כאן

יצחק בריק: מערכת דוחות שקובעת דברים מאוד ברורים וחדים, זה לא בריק.

יצחק בריק: זה כל שומרי הסף שיודעים מה קורה.

יצחק בריק: ב-3 באוגוסט, פרסמה כרמלה מנשה מספר מילים על הדוח שהודלף לדבריה על ידי קצין שהיה בצוות הביקורת.

יצחק בריק: במעריב יצאה כתבה בעקבות פרסום זה.

יצחק בריק: היות ואני לא יכול לצטט את הדוח אני יכול להקריא את מה שאומר מעריב על דבריה של כרמלה מנשה, זה מותר לי.

יצחק בריק: "אני לא ישן בלילה, ביקורת חמורה על כשירות מערך היבשה בצה"ל".

יצחק בריק: זה אומר אדם שהיה בביקורת ודיבר על זה עם כרמלה.

יצחק בריק: אני מקריא מה מצטט מעריב מדברי כרמלה: "מערך היבשה בצה"ל ובפרט בחיל השריון לא מוכן למלחמה.

יצחק בריק: כך עורך מדוח של מבקר מערכת הביטחון עליו דיווחה לראשונה הבוקר כרמלה מנשה ברשת ב', על פי המסמך הסודי שהוגש לפני ארבעה חודשים.

יצחק בריק: בין היתר: מערכות לחימה אינן מוטמעות, התכלית המבצעית אינה תואמת את התכלית הלוגיסטית, קיים מחסור בכוח אדם במפקדות, את הדוח הכינו 20 קצינים בכירים במילואים, בראשם תת-אלוף.

יצחק בריק: אחד מהקצינים שערכו את הביקורת אמר בעקבות הדוח לרשת ב': אני לא ישן בלילה לנוכח הממצאים".

שלי יחימוביץ': בריק, אני חייבת להפסיק אותך.

שלי יחימוביץ': איני רוצה שתקרא קטעים שכבר קראנו בעיתונות.

יצחק בריק: אוקיי.

שלי יחימוביץ': לא לשם כך התכנסנו כאן.

יצחק בריק: אוקיי.

יצחק בריק: אני ממשיך.

שלי יחימוביץ': אתה האיש שעשה את הבדיקה.

שלי יחימוביץ': אתה אמון על הממצאים, לגופו של עניין.

יצחק בריק: לגופו של עניין.

שלי יחימוביץ': כל מי שהיה כאן קרא את כל הכתבות שהתפרסמו.

יצחק בריק: אני לא בטוח.

שלי יחימוביץ': לי נראה שכן, יש לי תחושה כזו.

יצחק בריק: אני ממשיך: יוצא פוסט של חגי טננבאום שאני מזדהה עם כל מילה שהוא אומר ואגיד זאת בקצרה.

שלי יחימוביץ': אבל אני כרגע, זה הציטוט האחרון שאני מאפשרת לך לקרוא מדברים של אחרים.

יצחק בריק: אוקיי, מאה אחוז.

שלי יחימוביץ': הזמנו אותך על מנת לשמוע מפיך.

יצחק בריק: מקבל את זה.

יצחק בריק: "זה למעלה משלוש שנים לא קיימים דיונים על ידי הרמטכ"ל וסגנו על דרך תיקון הליקויים והטיפול בממצאים, לא חולקו משימות ויעדים לתיקונם ולטיפולם של אלו על מנת שלא יישנה המצב.

יצחק בריק: לאחר עיון במסמכים חשובים אלה העוסקים בביטחון הלאומי של כולנו יובן באיזה משבר צה"ל נמצא.

יצחק בריק: המשבר הוא בתחומים רבים המשפיעים על יכולתו של צה"ל למלא את ייעודו ומשימותיו.

יצחק בריק: אלו הוזכרו פעמים רבות בדוחותי השונים ובעיקר לא במעט דוחות של מבקר מערכת הביטחון".

שלי יחימוביץ': מעכשיו רק מפיך.

שלי יחימוביץ': אלא אם אתה מצטט חיילים וקצינים ששוחחת איתם.

יצחק בריק: היות וקראתי את כל דוחות מבקר מערכת הביטחון בשנים האחרונות, והיות ומדבר פה קצין שהפעיל תחתיו שלושים קצינים בכירים, אני רוצה להגיד לכם שמי שקורא את הדוחות של השנים האחרונות מבין שאין כאן בעיה של אמירות בריק, מישהו צריך ללמוד מה קורה שם ולהבין את גודל הבעיה בה אנחנו נמצאים.

שלי יחימוביץ': ספר לנו עליה.

יצחק בריק: יש דוחות רבים שאינם מטופלים בצה"ל.

יצחק בריק: שנים רבות לא הגיעו לידיעת הקבינט, שימו לב.

שלי יחימוביץ': בריק, אני לא רוצה דברים כלליים.

שלי יחימוביץ': הזמנו אותך להופעה פומבית ראשונה שלך בכנסת.

שלי יחימוביץ': ספר לנו מה מה מצאת ונקשיב לך.

קריאה: אבל הוא לא יכול להגיד.

שלי יחימוביץ': לא, סליחה, הדיון כאן הוא על הפרקים הבלמ"סים בלבד.

שלי יחימוביץ': אני גם התרעתי באוזני כל הנוכחים לא לדבר על דברים סודיים.

שלי יחימוביץ': אם יהיה צורך נקיים דיון נוסף בוועד החסויה.

יצחק בריק: הסעיף השני שיוצא מהתרבות הארגונית הוא התרבות היחידתית של פתיחות ושקיפות.

יצחק בריק: תרבות של קשר שתיקה קיימת בכל דרגי הפיקוד ועוברת כחוט השני ברבות מן היחידות.

יצחק בריק: תרבות זו מעודדת הסתרת ליקויים ומתן דיווחים שאינם אמינים אשר מציין את הפיקוד העליון, לא שהוא בא ומשקר, אבל הוא מציג דברים שלא בהכרח מתרחשים בשטח.

יצחק בריק: כך מוצגת לדרג המדיני שאינה משקפת בחלק מהמקרים את המציאות בשטח.

שלי יחימוביץ': מה הסיבה שאין שקיפות?

שלי יחימוביץ': אתה כותב שכל הדרגים פוחדים לדווח.

יצחק בריק: יש מצב קודם כל שמלמטה יוצא תהליך כתוצאה מחוסר יכולת ביצוע משימות שיוצר פערים.

יצחק בריק: זה קורה גם בימ"חים ובמקומות האחרים.

יצחק בריק: מדווחים על דברים שלא ראו ולא נגעו בהם.

יצחק בריק: זה עולה בצורה מאוד רחבה.

יצחק בריק: זה עולה למעלה, היות והפיקוד הבכיר בהרבה מאוד מהמקרים עושה עבודה קשה אז הוא לא יורד לשטח כמוני, לא משוחח עם האנשים, לא בודק את הדברים ומקבל תמונת מצב מטעה.

מירב בן ארי: אתה היחיד שיורד לשטח ומדבר עם החיילים?

מירב בן ארי: אני לא מצליחה להבין את זה.

יצחק בריק: רק שנייה, תני לי לסיים.

מירב בן ארי: אני רוצה שתענה לי על השאלה.

יצחק בריק: אני אענה לך אבל אחרי זה יהיה לך זמן לשאול שאלות.

מירב בן ארי: אתה אומר שאתה היחיד - - -

יצחק בריק: לא אמרתי שאני היחיד.

שלי יחימוביץ': מירב.

מירב בן ארי: מותר לי לשאול.

שלי יחימוביץ': מירב, אני - - -

מירב בן ארי: מה זה הוא היחיד ש- - -

שלי יחימוביץ': מירב, אני מבקשת ממך להמתין בסבלנות.

יצחק בריק: אני לא אמרתי שאני היחידי.

שלי יחימוביץ': את תוכלי להגיד את הדברים הקשים ביותר כשיגיע תורך.

מירב בן ארי: טוב, בסדר.

יצחק בריק: אני לא יורד לשטח יחידי.

יצחק בריק: אבל אני היחידי שנמצא ארבע פעמים בשבוע ארבע שעות בכל יחידה ומדבר עם חיילים ומפקדים מלב אל לב, כולל תחקירים שאני עורך אחר כך על מה שהם אומרים ומוצא דברים שרבים אחרי ם לא מגיעים אליהם.

יצחק בריק: זו הייחודיות של מה שאני עושה 10 שנים.

יצחק בריק: מעל 1,400 יחידות, שיחות עמוקות עם האנשים וגם קורא את כל הביקורות של מערכת הביטחון והביקורות של אילן הררי.

שלי יחימוביץ': תרבות אי-הדיווח קיימת בכל הדרגים או רק בדרג הבכיר?

שלי יחימוביץ': גם חיילים לא מדווחים למפקדים וכן הלאה?

יצחק בריק: חיילים בדרך כלל לא צריכים לדווח.

יצחק בריק: מי שמדווח אלו המפקדים הצעירים, נגדים וקצינים, הם לא באים ומשקרים.

יצחק בריק: הרבה פעמים הם לא רואים את כל התמונה כי הם לא מגיעים אליה בגלל עומס עבודה מאוד גדול ופערים מאוד גדולים ביכולת לבצע.

יצחק בריק: הרבה פעמים, אני רואה בימ"חים, נגדים כותבים שהם עשו משהו שכלל לא עשו.

יצחק בריק: זו בעיה מאוד מרכזית.

יצחק בריק: הדיווח יוצא כאילו הוא בסדר וזה מאוד לא בסדר.

יצחק בריק: זה עולה למעלה ואז המצגות מקבלות תמונה.

יצחק בריק: אתן דוגמה שאני מביא הרבה: היום כשהצבא מציג מצגת של רכישת אמצעי לחימה חדשים, מהמשוכללים בעולם, במצגת כל מה שנאמר נכון.

יצחק בריק: כשאתה יורד לשטח ובודק מה קרה עם האמצעי הזה מבחינת תחזוקה והטמעה שלו כאן אתה מוצא את הברוך הגדול.

שלי יחימוביץ': למשל.

יצחק בריק: זה כבר הסודי.

שלי יחימוביץ': אוקיי.

יצחק בריק: אנחנו נמצאים במצב שעצם אי-הטמעתם בצה"ל, בעיקר ביחידות המילואים, פוגע בכשירות יכולת היחידות הנזכרות להתנהל בזמן מלחמה.

יצחק בריק: אני מציג את זה בדוח הסודי ולא אוכל לפרט זאת כאן.

שלי יחימוביץ': אוקיי.

יצחק בריק: זה מה שקורה.

יצחק בריק: מצגות נהדרות אך זה לא מה שקורה בשטח.

יצחק בריק: אני עושה תחקיר ואני יודע לעשות את זה.

יצחק בריק: אני מגיע למי שמייצר את המערכת ואני מגיע אחרי זה ולומד על המערכת יומיים בעצמי ואני עושה תחקירים מלמעלה למטה, קורא את כל התחקירים שנעשו בנושא והתמונה היא חד-משמעית, מעולם לא טעיתי בכל הדוחות שנתתי.

יצחק בריק: הצבא תמיד קיבל ותיקן גם אם הוא מתווכח.

מירב בן ארי: אז זה טוב.

מירב בן ארי: אם הצבא תמיד מקבל ומתקן על פי מה שאתה אומר.

איילת נחמיאס ורבין: אנחנו מחזקים אותך.

יצחק בריק: קודם כל, את זה הוא לא תיקן.

איילת נחמיאס ורבין: לא, אנחנו לא אומרים שהכול תוקן.

איילת נחמיאס ורבין: מחזקים אותך לגבי האינטראקציה עם הצבא.

שלי יחימוביץ': טוב, חבר'ה.

יצחק בריק: האינטראקציה מצוינת.

יצחק בריק: אני לכם אומר שבעוד שיחה עם אחד האלופים במטכ"ל לאחר שהסבתי את תשומת ליבו לנושא זה, אומר לי האלוף המאוד מוערך שכאשר מגיעים אמצעי לחימה חדשים לצה"ל ברבים מן המקרים לא עוסקים בהטמעתם ביחידות ואז הרע מכל קורה, את הישן עזבנו ואת החדש לא הטמענו כמו שצריך – כך שאנחנו לא נמצאים בשום מקום.

יצחק בריק: זה בזבוז של מאות מיליוני שקלים ואף יותר וגם פגיעה בכשירות.

יצחק בריק: חבר'ה, אני רוצה להגיד לכם, כמה זמן נשאר לי?

שלי יחימוביץ': פחות מחמש דקות.

שלי יחימוביץ': אני מציעה שתתייחס לגופם של שני דברים משמעותיים.

יצחק בריק: זה אחר כך.

שלי יחימוביץ': אוקיי, הזמן שלך, אני מזכירה שזה סבב ראשון.

שלי יחימוביץ': אחר כך נעבור לסבב שני גם - - -

יצחק בריק: אני אדבר על נושא אמצעי הלחימה, זה אחד הנושאים הקריטיים.

יצחק בריק: לא אפרט אותם כרגע, נושא שפוגע באופן משמעותי.

יצחק בריק: זה נשמע נהדר אך ההטמעה לא בסדר בעיקר ביחידות המילואים שמהוות את עיקר הכוח היבשתי.

יצחק בריק: מצב הסדיר בסדר גמור.

יצחק בריק: בנושא המילואים שזה עיקר הכוח היבשתי אנחנו בבעיה גדולה.

יצחק בריק: אעבור בקצרה על הנושאים שכלולים בתרבות אירגונית בלי לפרט.

יצחק בריק: אפשר לדבר שעה על כל נושא:

יצחק בריק: הראשון הוא חוסר - - -

שלי יחימוביץ': אולי נעשה ישיבה של 24 שעות.

יצחק בריק: אני ממשיך, חוסר משמעת בכל דרגי הפיקוד במקרים רבים בהם מפקדים לא נקראים לשימוע בדבר אי-ביצוע פקודות, אי-עמידה בנהלים וביקורות קשות העולות מתוך - - -, אני אומר לכם, עשר שנים אני נמצא פה, בעיקר בשנים האחרונות, מדובר באנשים שלא ביצעו פקודות, אנשים שניתנו להם ביקורות קשות ברוב המקרים לא מגיעים להסברים.

יצחק בריק: העיקר לשמור על אווירה טובה.

יצחק בריק: חברים, איך מזיזים תהליכים?

יצחק בריק: משמעת, פקודות.

יצחק בריק: הלאה: מימוש אחריות וסמכות.

יצחק בריק: יש בעיה של ניהול צבא היבשה.

יצחק בריק: אין מנכ"ל לצבא.

יצחק בריק: חיל האוויר הוא זרוע, יש תחתיו סמכות - - -

שלי יחימוביץ': לא צריך מנכ"ל, זה לא חברה עסקית.

מירב בן ארי: לשם כך יש את מפקד זרוע היבשה.

מירב בן ארי: הוא יושב כאן לידך, צריך מנכ"ל?

יצחק בריק: רק שנייה, תאמינו לי שאני מכיר את הצבא מצוין אז אני לא צריך את ההערות הללו.

מירב בן ארי: נראה לי שגם הוא.

יצחק בריק: זרוע היבשה איננה מתנהלת.

יצחק בריק: יש חוסר סנכרון בין אגפי המטה הכללי, בין אלופי הפיקודים ובין מז"י.

יצחק בריק: אין גורם שמסנכרן כל הזמן את הנושאים המערכתיים.

יצחק בריק: אני מוציא את עצמי הרבה פעמים מסנכרן קבילות בנושאים מערכתיים.

יצחק בריק: קצינים בכירים רואים אותי פעם בשבוע, אני סוגר מעגלים וקובע לוחות זמנים.

יצחק בריק: הם אומרים לי: אתה היחידי שקורא לנו.

יצחק בריק: הלאה, מילוי פקודות בקרה ומעקב וידוא ביצוע: נושא המיילים הוא שערורייה.

יצחק בריק: היום המיילים מעבירים את ההנחיות והפקודות, כל מפקד מקבל מיילים מגורמים שונים ולא רק מהמפקד הישיר וזה בסדר.

שלי יחימוביץ': מה עם ווטסאפ?

יצחק בריק: עוד מעט נדבר על זה.

יצחק בריק: אני מדבר עם תתי-אלופים ומח"טים, את רוב המיילים מוחקים.

יצחק בריק: הם לא מסוגלים לבצע אבל אף אחד לא עושה על זה בקרה ומעקב.

יצחק בריק: תארו לעצמכם שאתה שולח מייל במלחמה, ויהיו מיילים, ואתה לא יודע אם הנמען קרא כי ככה הרגלת אותו בשגרה.

יצחק בריק: לאיזו מלחמה נגיע, איך ננצח מלחמות?

יצחק בריק: זו פשוט מערכת שאיבדה באופן מוחלט את השליטה על פקודות, בקרה וביצוע.

יצחק בריק: נושא הסמרטפונים הוא השערורייה הבאה: איני נגד סמרטפונים אבל לא יכול להיות שחיילים יושבים עם סמרטפונים בתוך המוצבים, בעמדות, כשהם בסמרטפון כל הלילה.

יצחק בריק: לא ייתכן שחיילים נמצאים בתרגילי אש עם סמרטפונים.

יצחק בריק: לא ייתכן שחייל במקום לגשת למ"כ ולדבר איתו מדבר איתו בסמרטפון.

יצחק בריק: לא ייתכן שמפקדים נמצאים בקבוצות הווטסאפ ונותנים פקודות בסמרטפונים.

יצחק בריק: לא ייתכן שמאות סמרטפונים נכנסים לצוק איתן והופכים לנקודות איכון לכל חייל שהולך עם סמרטפון ויכלו להיהרג הרבה יותר – זה מה שיקרה במלחמה הבאה.

יצחק בריק: אני בא לרמטכ"ל ולאלופי הפיקוד ואומר להם לוותר על הסמרטפונים, מה הבעיה לתת פקודות ולאכוף אותן?

יצחק בריק: מי שנכנס לשיעור ישאיר את הסמרטפון בחוץ.

יצחק בריק: מי שהולך לתרגיל משאיר את הסמרטפון במחנה ולוקח אותו כשהוא חוזר.

יצחק בריק: מי שעולה לעמדה במוצב משאיר אותו עד תום השמירה בתיבה.

יצחק בריק: מה זה הדבר הזה שהולכים עם סמרטפונים בכיסים?

יצחק בריק: כאן מתנהל שיח שפשוט מאבד כל מנהיגות ופיקוד – חוסר שליטה מוחלט.

יצחק בריק: מה שייך סמרטפון במלחמה?

יצחק בריק: פשוט עולם שהשתגע.

מירב בן ארי: אני לא מצליחה להבין, מה זה עולם שהשתגע?

איילת נחמיאס ורבין: בסדר, בסדר - - -

שלי יחימוביץ': מירב, אני מבקשת - - -

יצחק בריק: אני מוכן - - -

שלי יחימוביץ': חברת הכנסת מירב בן ארי.

מירב בן ארי: במקום להתמודד עם ה - - -

איילת נחמיאס ורבין: - - -

שלי יחימוביץ': חברת הכנסת מירב בן ארי, את תדברי בתורך, בכל הכבוד.

שלי יחימוביץ': יצחק בריק, אני נותנת לך עוד שתי דקות בגלל ההפרעות.

יצחק בריק: חוסר ניהול שגרת טיפולים.

יצחק בריק: לא עולה על הדעת שגדודי מילואים מסיימים תרגילים של שבוע, יורדים מהכלים ולא מטפלים בנשק.

יצחק בריק: אין צבא בעולם שחיילים לא מטפלים בנשק.

יצחק בריק: אני בוגר מלחמות ישראל, אם לא הייתי יודע לטפל בנשק ולתקן תקלות בנשק לא הייתי חי היום.

שלי יחימוביץ': אז ספר לנו מי כן מטפל בנשק.

יצחק בריק: הם באים, טובלים את זה ונוסעים הביתה.

יצחק בריק: הנגד המסכן הזה.

שלי יחימוביץ': בלי לנקות ולפרק.

יצחק בריק: בלי לנקות ולפרק.

יצחק בריק: ואין בעולם צבא כזה שככה מתנהל.

מירב בן ארי: אין בעולם.

יצחק בריק: אני מבקש שקט.

יצחק בריק: אין צבא כזה, האם זו תרבות ארגונית?

יצחק בריק: האם ככה אפשר להתנהל עם צבא שלא מטפל בנשק וברק"מ?

יצחק בריק: נותנים לזה שעה ונוסעים הביתה.

יצחק בריק: תנו יום אחרי ארבעה ימים שיטפלו, ככה מנצחים מלחמות, שאפשר לתקן את הנשק ולטפל בכלים.

יצחק בריק: את זה לא עושים.

יצחק בריק: אין חניכה וליווי ברמות הבכירות.

יצחק בריק: מפקדי הפלוגות נמצאים פחות בשטח.

יצחק בריק: במקום 90% מהזמן הם נמצאים פחות מ-50%.

יצחק בריק: יש להם המון דברים נוספים: מיילים ומצגות ודיונים.

יצחק בריק: מ"פ – תהיה בשטח 90% מהזמן עם האנשים שלך, תחנוך אותם, תלמד אותם.

יצחק בריק: מג"דים נמצאים פחות מ-40% מהזמן בשטח.

יצחק בריק: הם כל הזמן בדיונים אצל האלוף, אצל מפקד האוגדה, קצין חייל ראשי, כולם רוצים לראות אותם.

יצחק בריק: הם נמצאים על הצירים ולא נמצאים בגדודים על מנת לחנוך.

יצחק בריק: אתם יודעים מה מג"דים צעירים אומרים לי? "למה שאני אהיה בצבא הזה כשהמג"דים בעצם לא נמצאים פה, למה לי להיות מג"ד".

יצחק בריק: ניהול שגרה במחנות, אני מסכם.

יצחק בריק: חבר'ה, יכול להיות שקצינים שמסיימים קורס קצינים לא עוברים שום שיעור מקצועי על איך מנהלים שגרה?

יצחק בריק: מגיעים קצינים מהקורס ליחידות ולא יודעים לנהל שגרה של מחנה.

יצחק בריק: שגרה זה מסדרי נשק, יש יחידות סדירות שלא מטפלים בנשק שבועיים או שלושה כי לא בודקים את הנשק – ביחידות הכי טובות שלנו.

יצחק בריק: אין מיסדרים.

יצחק בריק: זה יכול להיות שיש יחידות שלא חותמים על ציוד וגם לא מחזירים ציוד כי אין מי שיעשה את זה ויש אובדנים ענקיים, זה יכול להיות שכל נושא השמירה שיש היום בצה"ל עם גניבות הנשק - - -

שלי יחימוביץ': בריק, תם זמנך לעת הזאת, אחר כך יציגו לך שאלות ותוכל לענות.

איתן כבל: גבירתי היושבת-ראש, אפשר שתי מילים?

שלי יחימוביץ': אתה לא רוצה שנקרא לך מהוועדה?

איתן כבל: לא, יש לי חגיגה משלי.

שלי יחימוביץ': אני חורגת כאן כי חבר הכנסת איתן כבל הוא יושב-ראש ועדת הכלכלה והוא צריך לנהל עכשיו דיון משלו.

שלי יחימוביץ': הוא ביקש ממני כבר אתמול את הבקשה המיוחדת הזאת אז בבקשה.

אורי גורדין: רק לפני זה גילוי נאות, איתן היה חייל תחתי באותה החטיבה ולקחתי לו את הסמרטפון כשיצאנו לתרגיל חטיבה.

שלי יחימוביץ': מה שכנראה לא היה קורה היום אם היית מפקד שלו.

אורי גורדין: זה היה לא מזמן.

איתן כבל: זה קרה לא מזמן.

שלי יחימוביץ': איתן, קדימה.

איתן כבל: תת-אלוף אורי גורדין, אני מקשיב לאלוף בריק ואני אומר לכם שאני כמעט מסכים איתו על כל מילה שהוא אומר.

איתן כבל: אני הייתי עד לפני ארבע שנים יושב-ראש ועדת המשנה למוכנות צה"ל, אני אומר לכם את זה בצורה מאוד, ואני אומר את זה לך, אורי גורדין, אנחנו נחשפים כאזרחים ליחידות המיוחדות, לחיל האוויר, לכל מה שהוא השמנה והסלתה של צה"ל.

איתן כבל: צה"ל מורכב מיחידות שדה ושריון שהן אלו שיעשו את ההכרעה.

איתן כבל: צה"ל הוא אפילו לא אוגדה 98 ואתה יודע בדיוק למה אני מתכוון.

איתן כבל: אם צה"ל היה אוגדה 98הדיון הזה לא היה מתקיים, לפחות חלקים ניכרים ממנו.

איתן כבל: אבל צה"ל הוא צבא ענק והפתיח שלך גבירתי היה מדויק.

איתן כבל: התרבות הזו שאם אתה נותן ביקורת או גורם לכך שתיעשה בדיקה זה נחשב כאילו אתה נתפס נגד המערכת.

איתן כבל: אני לא חשוד כמישהו נגד המערכת ואני אומר לכם שאם ניקח עניין עניין ונפרק אותו באוגדות השונות, באימונים, כמה ימי אימונים, כמה בפועל הם ימי האימונים כשחייל מגיע ביום שני וביום חמישי הוא כבר בבית.

איתן כבל: אני גם לא מציע לכם חבריי חברי הכנסת, זה בדיוק חלק מהעניין, העובדה שחברי ועדת חוץ וביטחון מתחככים עם המפקדים כמעט מדי יום מובילה לקושי רב לנהל שיח כזה.

איתן כבל: גם לי קשה לנהל שיח פתוח אל מול תת-אלוף אורי גורדין.

איתן כבל: אבל בפירוש, בחדרים סגורים– כן.

איתן כבל: צריך לפרק דבר דבר.

איתן כבל: אתה אפילו לא מבין עד כמה אתה צודק.

איתן כבל: אומר לך את זה כמי שחווה את הדברים ועוסק בהם יחד עם אבי אסייג שהוא ראש פורום מח"טים מג"דים וחפ"שים שאנחנו עובדים ביחד.

איתן כבל: הדברים שאנחנו עוסקים בהם ביום-יום: מוכנות של חיילים, ארגון של חיילים, ואני חוזר ואומר לך אורי יקירי: צה"ל זה לא אוגדה 98, זה לא חיל האוויר, זה לא יחידות מסתערבים, זה חפ"שים – נתקלנו מלפנים קדימה הסתער.

איתן כבל: משפט אחרון, התחושה היא שהיה לי את המטה הכי טוב בעולם ובאה המלחמה והרסה לי אותו.

איתן כבל: אם אנחנו חווים את החוויה מ-1973 ועד היום שלהוציא מלחמה זו צה"ל יזם את כל הפעולות.

איתן כבל: הוא התחיל אותן, לא מדבר ברמה המדינית אלא בפועל.

איתן כבל: לא היה אירוע שבסופו לא קמה ועדת חקירה או ועדת בדיקה.

איתן כבל: אני כבר שנים מציע שמערכת הביקורת על צה"ל חייבת להיעשות על ידי צוות חיצוני למערכת.

איתן כבל: מערכת במקרה הזה אף פעם לא יכולה לבדוק את עצמה, קל וחומר כשהיא חיה עם האנשים שלה.

איתן כבל: תודה, ואני מתנצל שאני צריך לצאת.

שלי יחימוביץ': תודה רבה איתן.

שלי יחימוביץ': תת-אלוף אורי גורדין, רמ"ט זרוע היבשה, בבקשה.

אורי גורדין: אני רוצה להתחיל מהסוף.

אורי גורדין: להבנתי ולמיטב שיפוטי, אני כבר לא מפקד אוגדה 98 וכבר מעל לשנה רמ"ט זרוע היבשה שהיא הזרוע של כל החפ"שים שדיבר עליהם איתן.

אורי גורדין: של כל החיילים, המפקדים הזוטרים – סמלים ומפקדי מחלקות.

אורי גורדין: הצבא הזה מוכן למלחמה.

אורי גורדין: איך אני יודע את זה?

אורי גורדין: מאמירת המפקדים.

אורי גורדין: כל המפקדים: הרמטכ"ל, מפקד הזרוע, מפקדי אוגדות, מפקדי החטיבות, מפקדי הגדודים, אומרים שהם כשירים למלחמה.

אורי גורדין: יצא דוח שלנו עם חתימת ידם של כל אחד מהמפקדים.

אורי גורדין: אני אולי בינוני אבל הם מפקדים מעולים – מח"טים שאנחנו החלטנו שהם יהיה מח"טים בצבא והם אומרים שהם כשירים למלחמה.

אורי גורדין: הם גם מציפים בעיות, הם אומרים שיש פה בעיות וצריך לטפל בהם, אנחנו לא מתעלמים מזה בכלל.

אורי גורדין: הדבר השני שצריך לומר בהקשר של מוכנות למלחמה זה תר"ש גדעון.

אורי גורדין: אנחנו נכנסים כבר לשנה הרביעית של תר"ש גדעון.

אורי גורדין: שלוש השנים הראשונות של תר"ש גדעון הביאו בשורה גדולה לצבא היבשה.

אורי גורדין: במובן הכי פשוט שניתן להמחיש זאת: הושקעו עוד שני מליארד שקל פחות או יותר בזרוע היבשה בכל שנה מהשנים של תר"ש גדעון.

אורי גורדין: זו בשורה גדולה מאוד.

אורי גורדין: האם זה מספיק?

אורי גורדין: לא.

אורי גורדין: האם צריך יותר?

אורי גורדין: כן.

אורי גורדין: האם יש דברים לטפל בהם?

אורי גורדין: הרבה מאוד.

אורי גורדין: אני רוצה לומר מספר דברים על הביקורות.

אורי גורדין: צה"ל הוא צבא מבוקר מאוד.

אורי גורדין: כל אוגדה מבקרת את כל יחידותיה מלמעלה.

אורי גורדין: כל פיקוד מבקר את יחידותיו, המטה הכללי ומבקר צה"ל מבקרים את הצבא, מבקר משרד הביטחון ומבקר המדינה כולם מבקרים את צה"ל, חלקם פנימיים וחלקם חיצוניים.

אורי גורדין: יש הרבה מאוד ביקורות ואני חושב שצה"ל לאורך השנים עושה רבות לתיקון הליקויים שנחשפים בביקורות הללו, ואני רוצה להגיד כמה מילים על הביקורת האחרונה שעלתה, היא קשורה מאוד לביקורת שהעלה בריק ולשיפורים שנעשו לאורם.

אורי גורדין: הדוח של המבקר מעלה חמש נקודות.

שלי יחימוביץ': אתה מדבר על המבקר או על נציב קבילות החיילים?

אורי גורדין: על דוח מבקר המדינה.

שלי יחימוביץ': הדוח של יוסף ביינהורן.

אורי גורדין: הדוח של מבקר המדינה שפורסם ב-2014 מעלה את משאבי האימונים ואיכות האימונים, מדבר על מיקוד האימונים בכשירות הכוחות אל מול המשימות שלהם: כשירות הימ"חים ומוכנות האחזקה ביחידות המילואים, מדידת הכשירות באופן אפקטיבי, ודיווח על כשירות זו לדרג המדיני.

אורי גורדין: כל הנושאים האלה מטופלים באופן מלא.

אורי גורדין: האם בכולם הטיפול הושלם ואנחנו סיימנו את העבודה?

אורי גורדין: ממש ממש לא.

אורי גורדין: מה עשינו באימונים.

אורי גורדין: הגדרנו דפרנציאליות לא לכל יחידה אלא לכל משימה וכשאתה מגדיר דפרנציאליות אתה מאפשר לתת את המשאבים הנכונים ליחידה המתאימה.

אורי גורדין: הדבר השני, הוגדרו כשירויות.

אורי גורדין: יש ספרי כשירויות מוגדרים לכולם שאפשר לראות אותם.

אורי גורדין: יש מסמך הכוונת אימונים של מפקד הזרוע שבכל סוג של אימון אומר מה צריך לעשות ואיך צריך להתאמן.

אורי גורדין: משאבי האימונים: בביקורת עולה שמשאבי האימונים היו חסרים, בדגש על יחידות המילואים, המספר שהושם בביקורת, קצת יותר מ-1.5 מיליארד שקל לאימונים שהיה חסר ועוד 500 מיליון לאימוני מערך המילואים.

אורי גורדין: אנחנו נמצאים היום בנקודה של כמעט 2.2 מיליארד שקל לסך כל האימונים בצה"ל, כשמתוך זה כ-700 מיליון למערך המילואים שמדובר פחות או יותר על שליש וזה מעל הסכום שהוגדר כחסר.

אורי גורדין: אנחנו יוצרים גרף יציב תלת-שנתי של יחידות המילואים.

אורי גורדין: בתור מפקד של יחידת מילואים הייתי רוצה לראות את חיילי יחידת המילואים שלי מתאמנים יותר ימים בשנה, יש בעיה.

אורי גורדין: הבעיה היא אוביקטיבית: כמה ימים אפשר להתאמן, איך אפשר לסדר זאת לאורך שלוש שנים.

אורי גורדין: יש לנו גרף ושומרים עליו.

אורי גורדין: גם במשאבי האימונים אנחנו כל הזמן חסרים.

אורי גורדין: היינו רוצים יותר אבל אנחנו נמצאים היום בנקודה אחרת ממה שמתואר פה.

אורי גורדין: בכל שנה המפקדים פוגשים את חייליהם באופן הדיפרנציאלי לפי התאמת היחידות והצורך שלהן.

אורי גורדין: אנחנו הקמנו את בית הספר לפ"וש.

אורי גורדין: חלק גדול מאנשי מערך המילואים נמצא במפקדות, אנחנו הקמנו את בית הספר לפו"ש שמכשיר את המפקדים ומאמן את המפקדות.

אורי גורדין: כמות תרגילי המפקדות עלתה באופן דרמטי בשנים האחרונות.

אורי גורדין: אם תרצי אוכל להראות לך מספרים זה לא לפרסום אל מול היחידות אבל יש עלייה דרמטית בכמות אימוני הגדודים, אימוני מפקדות גדודיות וחטיבתיות וגם תרגילי גדודים.

אורי גורדין: גם הצבא הסדיר וגם צבא המילואים מתאמנים היום הרבה יותר.

שלי יחימוביץ': תת-אלוף גורדין, אתה מוכן להתייחס לדברים המאוד קונקרטיים?

שלי יחימוביץ': אפילו סוגיית העברת פקודות באמצעות ווטסאפ ומייל או סוגיית אי-הטיפול בנשקים, שזה בעיני מחריד שחיילים באים ומוסרים את הנשק בלי לפרק אותו ולנקות אותו.

שלי יחימוביץ': אם אתה יכול ספציפית להתייחס לדברים שנאמרו כאן כי באמת אחד הדברים שאומר כאן בריק שכשאתם מגיעים לוועדת חוץ וביטחון שהייתי חברה בה ארבע שנים רצופות וגם לוועדה למוכנות למלחמה, אתם מגיעים עם הטבלאות והמספרים והמצגות, אני אוסרת הצגת מצגות פה בוועדה, אני חושבת שזה מבלבל ומסיח את הדעת.

שלי יחימוביץ': אתה מדבר על המקרו וכאן מדובר בדוח שמתייחס למיקרו – מהשטח ומעלה.

שלי יחימוביץ': אנא דבר על הדברים הספציפיים הללו, אוסיף לך דקה מהזמן שדיברתי עכשיו.

אורי גורדין: צריך לדבר על מדידת הזמנים פה.

שלי יחימוביץ': אני מודדת את הזמנים מצוין.

אורי גורדין: אני רוצה לומר באופן רציני, לכן אני עונה את התשובות האלה בפירוט.

אורי גורדין: כי האמירה שאין התייחסות לביקורות ואין תיקון ליקויים – אני מראה שאת הביקורת הזו של מבקר המדינה - - -

שלי יחימוביץ': אתה מתייחס לדוח המבקר, אני שואלת על הדוח של בריק.

אורי גורדין: אני רוצה לומר לך שחלק גדול מהדברים שעולים בדוח של בריק אנחנו מסכימים עליהם.

אורי גורדין: על הפערים בכוח האדם, על פערי המשאבים בצבא על אתגרי האחזקה והמשאבים.

אורי גורדין: על חלק מהדברים אנחנו מסכימים.

שלי יחימוביץ': פקודות בווטסאפ וניקוי נשק.

אורי גורדין: אני אתייחס גם לזה.

אורי גורדין: אני רוצה לומר שחלק מהתרבות הארגונית הוא גם איך מגישים ביקורת ואיך אנחנו מתייחסים לביקורת, איך אנחנו נותנים מענה, וכלל הביקורות החל ממבקר המדינה דרך מבקר מערכת הביטחון, יש התייחסות מליאה של הצבא.

אורי גורדין: גם, למשל, הדוח של מוכנות יחידות השריון קיבל מענה מלא והוצג אצל שר הביטחון לפני חצי שנה.

אורי גורדין: אני פשוט עשיתי תיקון לליקויים ואנחנו הצגנו זאת, זה נעשה באופן מלא.

שלי יחימוביץ': ולגופו של עניין.

אורי גורדין: לגופו של עניין.

אורי גורדין: אני חושב, ראו, הסמרטפונים זה אירוע שמשפיע על כל המדינה, לא רק על הצבא.

שלי יחימוביץ': נכון.

אורי גורדין: ועדיין אני חושב, בלמידה שלי ובהיכרות שלי עם המפקדים, ואני אומר לכם שהמפקדים האלה הם הילדים של כולנו.

שלי יחימוביץ': אין מחלוקת.

אורי גורדין: הבת שלי עכשיו בשנת שירות, שנה ההבאה היא תתגייס.

אורי גורדין: לכל אחד מהחברי כנסת יש פה ילדים בצבא או היו ילדים בצבא.

אורי גורדין: אני אומר לך שהן לא מתאמנים עם טלפונים עליהם.

שלי יחימוביץ': חד-משמעית אני יכולה להגיד לך שהילדים של כולנו פה משרתים או שירתו.

שלי יחימוביץ': רבים מהם קצינים בקבע.

יצחק בריק: אני פוגש אותם בשטח.

אורי גורדין: גם אני פוגש אותם בשטח האלוף בריק.

אורי גורדין: האלוף בריק ביקר אותי באוגדה כשאני הייתי מפקד אוגדה, אני מעריך אותו מאוד על זה, הייתי שנתיים וחצי מפקד אוגדה, הוא ביקר אותי ארבע שעות ביקור איכותי, נפגש עם נגדים וקצינים.

אורי גורדין: אני ביקרתי באוגדה יותר מארבע שעות.

שלי יחימוביץ': הורדת פקודות בווטסאפ מקובלת עליך?

אורי גורדין: אנחנו לא מורידים פקודות בווטסאפ.

אורי גורדין: יש פקודה של הרמטכ"ל שלא מורידים פקודות בווטסאפ.

אורי גורדין: לא מורידים פקודות בווטסאפ.

איילת נחמיאס ורבין: מישהו בודק שזה לא קורה?

יצחק בריק: יש פקודה אך לא מבצעים אותה.

שלי יחימוביץ': בריק, אתה לא מדבר עכשיו.

אורי גורדין: הילדים של כולנו, המפקדים, מקיימים פקודות.

אורי גורדין: הם קצינים משמעותיים, איכותיים וחותרים למצוינות.

אורי גורדין: הם מקיימים פקודות והם כולם משתמשים בסמרטפונים כמו כולנו.

אורי גורדין: זה חלק מהתקשורת שאנחנו נעזרים בה היום, מה לעשות?

אורי גורדין: גם אתם מתקשרים כך עם האנשים שקרובים אליכם.

אורי גורדין: האם כל תקשורת בווטסאפ היא פקודה?

אורי גורדין: ממש ממש לא.

יצחק בריק: גם - - -

שלי יחימוביץ': בריק, לא, אני מבקשת.

שלי יחימוביץ': לא, סליחה, אני מבקשת לא להתפרץ לדברים של תת-אלוף גורדין.

שלי יחימוביץ': כל התפרצות שלך אני אתן לו עוד דקה.

שלי יחימוביץ': גם אם אתה תדבר עשר שניות הוא יקבל עוד דקה.

אורי גורדין: אני הובלתי את חטיבת הנח"ל בצוק איתן.

אורי גורדין: הובלנו 2,500 לוחמי שריון ורגלים ברצועת עזה.

אורי גורדין: אף אחד לא היה עם סמרטפון עליו.

אורי גורדין: פקודות התקיפה נתנו בקשר הרדיו ולא בווטסאפ.

אורי גורדין: אותו הדבר קורה בקו ואותו הדבר קורה בכל דבר אחר.

אורי גורדין: האם כל תקשורת בווטסאפ היא פקודה בין מפקד לפקוד?

אורי גורדין: אני אומר לך שלא.

אורי גורדין: אני חושב שהסיפור.

שלי יחימוביץ': אבל חלק כן.

אורי גורדין: אז אני רוצה לומר שלא.

אורי גורדין: כל מי שחייל ונמצא בטירונות, חבר הכנסת אייל בן ראובן אמר לי שבנו התחיל טירונות בשבוע שעבר בחטיבת הצנחנים.

 << דובר >> אייל בן ראובן: בגדוד 202, ואני יכול לדבר איתו רק ב-22:00 בלילה כשהוא מקבל חצי שעת ת"ש.

שלי יחימוביץ': טוב, חבר'ה, תודה רבה.

שלי יחימוביץ': אנחנו לא נספר עכשיו מור"קים על הילדים שלנו.

אורי גורדין: אני לא רוצה לספק מור"ק.

אורי גורדין: אני רוצה להסביר שיש נורמה, והנורמה היא ברורה, ואנחנו מתמודדים בתור מערכת גדולה – צבא היבשה הוא צבא ענק – אנחנו מתמודדים כל הזמן עם שימור הנורמות ותיקון של חריגות מהנורמות.

אורי גורדין: יש חריגות מהנורמות, אני לא אומר שאין, יש חריגות מהנורמות ואנחנו מחזירים אותם.

אורי גורדין: לגבי הימ"חים: הימ"חים זה אחד האתגרים הכי גדולים בצבא היבשה.

אורי גורדין: יש הרבה מאוד בסיסים כאלה והם נדרשים לשמור על כשירות.

אורי גורדין: אני מזמין אותך, גבירתי היושבת-ראש, מבחינתי מחר ב07:30 בבוקר, כדי שלא תגידו שעשינו הכנות, לבקר באיזה ימ"ח שתבחרי בכל נקודה בארץ.

אורי גורדין: אני אפרוס בפנייך מפה של כל הימ"חים ותבואו לבקר.

אורי גורדין: בכל ימ"ח יש פערים, אפילו בימ"ח של אוגדה 98.

אורי גורדין: אנחנו השקענו בתר"ש האחרון - - -

שלי יחימוביץ': אני מרימה את הכפפה ואנחנו נעשה את זה כוועדה.

אורי גורדין: בשמחה, מוזמנת.

שלי יחימוביץ': אתה תקבל מאיתנו טלפון בשעה מסוימת שאנחנו נמצאים בפתח ימ"ח מסוים.

משה מזרחי: בווטסאפ.

שלי יחימוביץ': כן, בווטסאפ.

אורי גורדין: ההזמנה פתוחה.

אורי גורדין: איני אומר זאת כי אין פערים אני אומר זאת כי אנחנו שקופים לגמרי לגבי מה שקורה בימ"חים.

אורי גורדין: אנחנו השקענו בתשתיות הימ"חים יותר מ-200 מיליון שקל בשלוש השנים האחרונות, יותר מ-200 מיליון שקל בשיפור הימ"חים.

אורי גורדין: האם צריך יותר?

אורי גורדין: התשובה היא כן, נדרש יותר.

אורי גורדין: עשינו תוכנית אחרת של אחזקה שתפנה לתשתיות האחזקה יותר מ-200 מיליון שקל בשלוש השנים האחרונות.

אורי גורדין: תוכנית אחזקה אחרת יצאה לפועל עם אנשים – עכשיו זו השנה הראשונה.

אורי גורדין: אחוז הכשירות של הרק"מ שמדבר עליו נציב קבילות החיילים עלה בצורה משמעותית.

אורי גורדין: האם הגענו ל-100%?

אורי גורדין: ממש ממש לא.

שלי יחימוביץ': לשאלה הזעירה של חייל שחוזר מאימון ולא מפרק ומנקה את הנשק שלו אלא טובל אותו ומאחסן אותו.

אורי גורדין: אני לא רוצה להסתתר מאחורי כלום.

שלי יחימוביץ': זה נכון?

אורי גורדין: אני רוצה לתאר לך את האתגר: איש מילואים שמסיים תרג"ד וישן פחות בלילה ועכשיו הוא מגיע למצב שהוא צריך להזדכות על הציוד שלו ולחזור הביתה למשפחתו ולעבודתו יש לו אתגר עם הזמן.

שלי יחימוביץ': אז מי מטפל בנשק?

יצחק בריק: תנו לו יום טפולים.

אורי גורדין: יש לו יום טיפולים.

יצחק בריק: אין לו יום טיפולים.

יצחק בריק: תן לו יום טיפולים על מנת שינקה את הנשק.

אורי גורדין: האלוף בריק, אני הקשבתי קשב רב לדבריך ולא התפרצתי, יש לי הערכה אישית רבה אליך.

אורי גורדין: אני אומר שוב.

אורי גורדין: תמיד יש חריגות מהנורמה, בכל הרמות.

אורי גורדין: אנחנו עוסקים בהחזרה של החריגות הללו לנורמה.

שלי יחימוביץ': אבל אתה רואה בזה חריגה מהנורמה.

אורי גורדין: חד-משמעית.

שלי יחימוביץ': אוקיי.

אורי גורדין: איך טיפלתי בזה בתור מפקד חטיבה - -

שלי יחימוביץ': זו לא שגרה חדשה שעלינו להתרגל אליה.

אורי גורדין: - - במילואים?

אורי גורדין: אפילו באוגדה 98 היו חריגות כאלה מהנורמה.

אורי גורדין: הבאנו יותר אנשים שיהיו מאסף וטיפלנו במענה של יכולת הטיפולים.

אורי גורדין: יש מגבלה של ימים.

אורי גורדין: אי-אפשר להביא את כולם ל-30 ימי מילואים כל שנה, אין לנו את האופציה הזו, אני מתנצל.

שלי יחימוביץ': זה, תם זמנך.

אורי גורדין: אני רוצה להגיד משהו על האנשים.

שלי יחימוביץ': דקה.

אורי גורדין: האנשים הם אתגר גדול מאוד וכמות האנשים הנדרשים היא אתגר גדול מאוד.

אורי גורדין: היה קיצוץ גדול של כוח אדם והיום כוח האדם קצר לעומת המשימות, איני מסתיר זאת.

אורי גורדין: עדיין - - -

שלי יחימוביץ': וקיצור השירות.

אורי גורדין: חד-משמעית.

אורי גורדין: העלנו את כמות הנגדים בימ"חים ביותר מ-50 בשנה האחרונה, ואנחנו עושים ככל יכולתנו כדי שחיילי החובה שמשרתים בימ"חים שזה לא השמנה והסלתה של האוכלוסייה המתגייסת אלא זה כלל הציבור על כלל גווניו מורכבותו ואתגריו - - -

שלי יחימוביץ': אנחנו לא מפרידים בין שמנה וסלתה לבין כלל החיילים.

שלי יחימוביץ': למה בכלל לעשות את האבחנה הזו.

שלי יחימוביץ': מי זה "שמנה וסלתה" בדיוק ומי זה החיילים הרגילים?

שלי יחימוביץ': לא הבנתי את המשפט הזה, כאילו יש חיילים שהם שמנה וסלתה ויש חיילים שלא.

אורי גורדין: כולם מלח הארץ, כולם ילדנו וכולם חובה שישרתו בצבא.

שלי יחימוביץ': אוקיי.

אורי גורדין: אנחנו צריכים כמערכת את כולם להצליח לקדם בזמן שירותם, זו משימתנו.

אורי גורדין: חלק מהאנשים שמתגייסים, חלק לא קטן נמצאים באתגרים גדולים יותר מבית.

אורי גורדין: כי המצב הכלכלי שלהם הוא קשה יותר, כי המורכבות שלהם היא רבה יותר.

אורי גורדין: אנחנו מטפלים בהם באופן משמעותי.

אורי גורדין: חלק גדול מהאתגרים הרבים האלה מתנקזים לתוך מרחב הימ"חים.

שלי יחימוביץ': תודה רבה, אחר כך יציגו לך שאלות ואתה תתבקש לענות עליהן.

עליזה לביא: - - - מאוד משמעותית.

שלי יחימוביץ': לא, סליחה, זה מאוד משמעותי ואת תגידי את זה כשתורך יגיע.

שלי יחימוביץ': עכשיו ידברו חברי הכנסת, אני מבקשת לצמצם בדיבור כי בסוף נרצה לחזור גם לבריק וגם לגורדין.

שלי יחימוביץ': על פי סדר ההגעה– חבר הכנסת אייל בן ראובן, בבקשה.

 << דובר >> אייל בן ראובן: בוקר טוב.

 << דובר >> אייל בן ראובן: אני רוצה לפתוח ולומר לחברי ומפקדי לשעבר יצחק בריק שיש לי הערכה מאוד גדולה אליך.

 << דובר >> אייל בן ראובן: אני גם אמרתי לך שאתה ביבשה בעיקר ביבשה אתה תירשם בהיסטוריה כאחד שעשה הרבה דברים טובים עבור צבא היבשה גם באמצעות הביקורת שאתה מעביר.

 << דובר >> אייל בן ראובן: קראתי את הדוח המסווג ואת הדוח הגלוי – קראתי את הכול.

 << דובר >> אייל בן ראובן: אני חבר בוועדת חוץ וביטחון שם עסקנו ועדיין עוסקים הרבה בדוח זה.

 << דובר >> אייל בן ראובן: אני רוצה לפתוח ולומר שלא נשארתי בירושלים כדי לבדוק את הדברים ובגלל הביקורת שלך, האלוף בריק, היינו אני ומספר חבריי בחודש האחרון בשני ימ"חים בצפון, נפגשנו עם מפקדי אוגדות, נפגשנו עם מפקדי חטיבות מילואים, נפגשנו עם מפקדי גדודים במילואים והרבה, אנחנו בחרנו אותם.

 << דובר >> אייל בן ראובן: לא הצבא שלח לנו מישהו מאוגדה 98 או משהו אחר.

 << דובר >> אייל בן ראובן: נפגשנו עם נגדים, דיברנו איתם, שאלנו אותם שאלות והתייחסנו כמובן לדברים שעולים פה.

 << דובר >> אייל בן ראובן: שאלנו מה קורה בשטח.

 << דובר >> אייל בן ראובן: אמר תת-אלוף גורדין, בצדק, שאין ויכוח גדול על העובדות שחסרות משאיות בימ"חים או שהמשאיות ישנות מאוד אנחנו מכירים בבעיה.

 << דובר >> אייל בן ראובן: אין וויכוח על כך שיש בעיה עם נגדים בימ"חים שמרוויחים 6,000 שקלים בחודש ואנחנו רוצים שימשיכו לשרת לאורך זמן, יש בעיה.

 << דובר >> אייל בן ראובן: אין ויכוח על כך שאנחנו רוצים שיהיה מתקן אימונים ליחידות הצפוניות בצפון.

 << דובר >> אייל בן ראובן: לא צאלים, כי צאלים לא נותן את האווירה הנכונה.

שלי יחימוביץ': קצר בבקשה.

 << דובר >> אייל בן ראובן: אני אשתדל.

שלי יחימוביץ': זכור שבסופו של דבר יש לנו פה אורחים והמטרה היא שנשאל אותם שאלות ונקבל תשובות.

 << דובר >> אייל בן ראובן: תני לי כמה דקות.

שלי יחימוביץ': לא, אני מבקשת לקצר.

שלי יחימוביץ': אני רואה שזה היה רק הפתיח.

 << דובר >> אייל בן ראובן: יש לי פה הרבה דברים.

 << דובר >> אייל בן ראובן: בפגישותיי עם המג"דים, אני לוקח מג"דים ומח"טים במילואים שאלו אנשים שאני פיקדתי עליהם כמו בריק וכמו הרבה אנשים אחרים.

 << דובר >> אייל בן ראובן: האנשים האלו לא עושים חשבון לאף אחד ואומרים את האמת בפרצוף.

 << דובר >> אייל בן ראובן: אני אומר לך ידידי בריק, להגיד למפקדי צה"ל שפיהם וליבם לא שווים – אני כועס על אמירה כזו.

 << דובר >> אייל בן ראובן: תסתכל בפנים של אורי גורדין ותגיד לו דבר כזה, תגיד את זה לרמטכ"ל – לאביב כוכבי.

 << דובר >> אייל בן ראובן: פיהם וליבם לא שווים?

 << דובר >> אייל בן ראובן: מה, אנחנו השתגענו?

 << דובר >> אייל בן ראובן: הם משקרים לנו?

 << דובר >> אייל בן ראובן: אמרתי ששלחתי את הילד שלי לצנחנים, שלחתי אותו לידי מפקדים שפיהם וליבם לא שווים?

 << דובר >> אייל בן ראובן: מה, אנחנו השתגענו?

 << דובר >> אייל בן ראובן: ולך כבוד וישב-ראש הוועדה אני אומר שיש חשיבות לאמון הציבור בצה"ל בואו לא נשכח את זה, גם על זה יש לנו אחריות.

 << דובר >> אייל בן ראובן: אני לא נגד ביקורת אבל יש גבול למה שנעשה פה ולא אמרתי את זה עד היום בצורה כזו.

 << דובר >> אייל בן ראובן: אתם יודעים שבדרך כלל אני מדבר בשקט.

 << דובר >> אייל בן ראובן: אני אומר לך ידידי בריק, אני מתייחס מאוד ברצינות לדבריך אבל אתה עברת את הגבול.

 << דובר >> אייל בן ראובן: אתה לוקח את זה למקום לא טוב.

 << דובר >> אייל בן ראובן: עברת מתועלת רבה לנזק.

 << דובר >> אייל בן ראובן: אני אומר את זה כי אני מדבר עם מפקדי צה"ל.

 << דובר >> אייל בן ראובן: אתה הפכת מגורם מאוד מכובד ומאוד נכון ומאוד טוב– ואני ממשיך לחשוב ככה – לגורם לא רצוי.

 << דובר >> אייל בן ראובן: ולא שאנשים לא אוהבים ביקורת.

שלי יחימוביץ': אני מפסיקה אותך כי הגיעה השעה 10:00 וגם כי זמנך תם.

משה מזרחי: אני נותן לו מהדקות שלי.

שלי יחימוביץ': אתה לא מחלק כאן את הדקות.

 << דובר >> אייל בן ראובן: אני מציע כחברי כנסת, אנחנו צריכים להמשיך לעבוד, ועדת חוץ וביטחון אנחנו עוסקים בנושא הזה יום ולילה.

שלי יחימוביץ': אייל, אני מפסיקה אותך.

 << דובר >> אייל בן ראובן: אני מציע לסמוך עלינו ועל צה"ל.

שלי יחימוביץ': חברים וחברות, אתמול נרצחה נוספת.

שלי יחימוביץ': אנחנו מגיעים למניין של 25 נשים נרצחות בשנה כשההערכה היא ש-200,000 נשים נתונות לטרור יום-יומי בתוך הבית, טרור שלא מטופל על ידי הגברדיה החשובה הזאת שיושבת כאן ומטפלת בביטחון המדינה – זה לא תפקידה.

שלי יחימוביץ': אבל, טרור הוא טרור הוא טרור ובשעה זאת מערכת החינוך שובתת ל-25 דקות לאות הזדהות עם הנרצחות.

שלי יחימוביץ': אנחנו מפסיקים את הדיון לדקה.

שלי יחימוביץ': אני מבקשת לא לדבר בדקה זו.

שלי יחימוביץ': אני אחזיק את השלט ואתם רשאים להחליט אם להחזיק אותו או לא למשך דקה אחת ואז נמשיך בדיון כסדרו.

שלי יחימוביץ': תודה רבה, אנחנו ממשיכים, חברת הכנסת איילת נחמיאס ורבין, בבקשה.

איילת נחמיאס ורבין: תודה רבה.

איילת נחמיאס ורבין: המעבר הוא טיפה חד.

איילת נחמיאס ורבין: גילוי נאות, אני נשואה לסגן-אלוף פעיל בשריון במילואים שמשרת היום במפקדת עומק.

שלי יחימוביץ': אני מתחילה להצטער שלא סיפרתי מה הילדים שלי עושים בצבא.

איילת נחמיאס ורבין: לא, שלי.

שלי יחימוביץ': אבל אדלג על זה.

איילת נחמיאס ורבין: שלי, זה לא מור"ק, זה גילוי נאות.

שלי יחימוביץ': כן.

איילת נחמיאס ורבין: אני חיה את היום-יום של הצבא ואני מאוד מעריכה את האלוף בריק שצריך להגיד שישנם מעט מאוד אנשים בחדר, היום במקרה יש יותר, שתרמו לביטחון ישראל כמו שהוא תרם.

איילת נחמיאס ורבין: אני בטוח לא ואני רוצה לבוא ממקום לא יומרני ועניו אבל כן להגיד את מה שיש לי בעניין הדוח.

איילת נחמיאס ורבין: אני מסכימה איתך לחלוטין שביקורת היא דבר חשוב וחיוני.

איילת נחמיאס ורבין: לא רק בוועדה לביקורת המדינה אלא גם בוועדת חוץ וביטחון.

איילת נחמיאס ורבין: קראתי בעיון את הדוחות של בריק, ישבתי עם האלוף בריק וגם בשטח היינו איתו בסיור מאוד גדול במל"י לפני שנה.

איילת נחמיאס ורבין: מותר לחשוף איפה זה היה, זה בסיס האימונים הכי חשוב של צה"ל, יצאתי מהדיון עם הרבה מאוד שאלות ולא להכול קיבלתי תשובות.

איילת נחמיאס ורבין: צריך להגיד משהו, האלוף בריק אחרי 10 שנים וביקורים בהרבה יחידות צבאיות מרגיש שהקבילות שהוא קיבל, הקבילות הרוחביות, הן חזות הכול.

איילת נחמיאס ורבין: אבל, העימות כפי שהוא מתנהל היום האלוף בריק, ואני פונה אליך במלוא הכבוד וההערכה, הוא כבר אחד הדברים שבעיני פוגעים בהרתעה של מדינת ישראל.

איילת נחמיאס ורבין: גם האופן שבו הדיון מתנהל כעת הוא בעייתי בעיני.

איילת נחמיאס ורבין: מבלי להיכנס לפרטי הדוח, בטח לא של הדוח הסודי, יש לומר שהפרקים שם לא נשענים רק על הקבילות של האלוף בריק, חברת הכנסת יחימוביץ אני זקוקה לתשומת הלב שלך - - -

שלי יחימוביץ': את יודעת שאני מקשיבה.

איילת נחמיאס ורבין: אני יודעת שאת יכולה לעשות יותר מדבר אחד אבל חשוב לי שתשמעי את הנקודה הזו מכיוון שגם בחלק הסודי, הדברים שמעלה האלוף בריק נשענים על דוחות מבקר הצבא ועל דוחות מבקר מערכת הביטחון.

איילת נחמיאס ורבין: כלומר, התובנות שלו לא נשענות רק על קבילות אלא על דוחות ביקורת שהן ביקורות מתוך המערכת.

איילת נחמיאס ורבין: מה שצריך לוודא, ואני חושבת שתת-אלוף גורדין התייחס לזה לפחות באופן חלקי וצריך להתעקש על זה – לוודא שהמסקנות מהדוחות מיושמות.

איילת נחמיאס ורבין: אגב, התרשמתי בשנה זו בנושא האימונים ובנושא של מה קורה עם הנשקים כשמסתיימים סבבים, התרשמתי שנעשו הרבה שינויים תחת סער צור שהוא מפקד מל"י אבל יכול להיות שלא נעשה הכול.

איילת נחמיאס ורבין: עכשיו, אני רוצה רגע שנבין, אנחנו כחברי ועדת חוץ וביטחון מושמים בעמדה שבה אנחנו נדרשים להכריע בין רמטכ"ל שאומר שהצבא מוכן היום למלחמה כפי שלא היה מוכן ב-20 השנים האחרונות, ואני מזכירה שדוח הביקורת הזה הוא לפני הרמטכ"ל הנוכחי, זה בשנים 2013 – 2014 , לבין הדברים הקשים שאומר לנו בריק כולל ב 09:00 בבוקר בשבת לפני שבועיים בהודעות ס.

איילת נחמיאס ורבין: מ.ס בכל הכבוד האלוף בריק, אני חשבתי שמלחמת יום כיפור פרצה מחדש.

איילת נחמיאס ורבין: גם אני לא ישנה בלילה בגלל הדברים שאתה אומר כי אתה יודע שגם אצלי בבית אנחנו יודעים מה זה מלחמת יום הכיפורים.

איילת נחמיאס ורבין: בכל דיון איתך בשטח אנחנו מתייחסים במלוא הרצינות לדברים שאתה אומר לנו ווועדת המשנה למוכנות בראשות עמר בר לב קיימה כבר עשרה דיונים אם אינני טועה בנושא הדוח הסודי של בריק.

איילת נחמיאס ורבין: ודרשתי מנתניהו להתערב בנושא הזה.

איילת נחמיאס ורבין: היום, כשר ביטחון, הוא צריך להכריע עבורנו במידה רבה, לפחות כשר ביטחון, להכריע עבורנו בפער הזה.

איילת נחמיאס ורבין: הדבר האחרון שאני רוצה להגיד, האלוף בריק אני לא אהבתי את ההתנהלות כלפיך והניסיון להטיל בך דופי אבל המכתב שאתה שלחת ביום ראשון והניסיון שלך להטיל דופי בחברי ועדת הררי, ניגודי עניינים זה חשוב גם בעיני, היה בו משהו לא ראוי וזה הרי בדיוק מה שניסו לעשות לך שלא מקובל עלי באותה מידה.

איילת נחמיאס ורבין: לכן, ועדת הררי צריכה לסיים את עבודתה.

איילת נחמיאס ורבין: ועדות חוץ וביטחון והועדה הסודית של הוועדה לביקורת המדינה צריכות לקיים דיונים נוספים בעניין הזה אבל אי-אפשר שנמשיך לנהל את העימות הזה בצורה הזאת עם כל הכבוד לכולם.

איילת נחמיאס ורבין: תודה רבה.

שלי יחימוביץ': תודה רבה, חברת הכנסת עליזה לביא, בבקשה.

עליזה לביא: תודה גבירתי על הדיון החשוב הזה.

עליזה לביא: דיון שהוא המשך לדיונים קודמים בוועדת החוץ והביטחון ובדוח שפורסם חלקו וחלקו לא פורסם.

עליזה לביא: אני רוצה לחזק אותך, האלוף בריק, בעמידה מול הביקורת הלא עניינית שאתה חוטף לאורך הדרך וחזק אותך על ההתמדה שלך ועל הדברים שאתה חוזר ומשמיע שגם בתגובה שכרגע שמעתי של תא"ל אורי גורדין לגבי הפילוח, אני רוצה לחזק האלוף בריק על הדברים ועל ההתמדה ואני חושבת שבה אתה - - - אתה באמת מאבד לצערי הרב גם בקרב חברים שהקשיבו לך לאורך הדרך.

עליזה לביא: תראו, צריך להוציא את הפוליטיקה המכוערת שנכנסה לוויכוח בינך לבין הצבא.

עליזה לביא: מה ששמעתי כרגע גם מתא"ל גורדין לגבי הפילוח האנושי שמרכיב, לטעמי ולהבנתי מה שקורה בתוך צה"ל מתכתב עם הרבה מאוד דברים שאנחנו לא מדברים עליהם במסגרת הדוחות וזה ההרכב האנושי והאנומליה שיש בין הזרועות השונות.

עליזה לביא: זרוע היבשה, על כל מה שקרה בה.

עליזה לביא: הרי על מה אנחנו מדברים?

עליזה לביא: אנחנו מדברים על קיצוץ ושחיקה אנחנו מדברים על יותר משימות לפחות אנשים, יש פגיעה בכוח האדם בצה"ל.

עליזה לביא: אני רוצה לשאול את אורי גורדין: אתה אמרת דברים קשים, הצבא שאתם קיבלתם, האם זה הצבא שאתם תשאירו לבאים אחריכם?

עליזה לביא: במיוחד בזרוע היבשה ובטיפול במרכיב האנושי שמרכיב את זרוע היבשה, ההחלטה של הצבא לאיפה לייעד ומה לקדם.

עליזה לביא: האם לקדם את נושא הסייבר והפילוחים השונים ומי מגיע לזרוע היבשה ואיך ממשיכים לטפל כולל ההתכתבות עם החברה בישראל.

עליזה לביא: אני חושבת שצריך לדבר על הדברים האלה ושוב אני רוצה לקרוא לשקט ולהוציא את הפוליטיקה שהשתרבבה.

שלי יחימוביץ': תודה רבה עליזה.

שלי יחימוביץ': חברת הכנסת מירב בן ארי בבקשה.

מירב בן ארי: ראשית, אני מאוד מעריכה את עבודת האלוף בריק.

מירב בן ארי: הייתי גם בוועדת חוץ וביטחון כשהגעת.

מירב בן ארי: קראתי חלק מהדוחות שלך אבל כל האירוע הזה שנראה לי כבר יותר משנה, מרגע שהתחלנו לדון בדוח שלך בוועדת חוץ וביטחון.

מירב בן ארי: יש לי שני דברים לומר לך, אני חושבת שאתה עושה את עבודתך בצורה מעולה.

מירב בן ארי: אם יש לי הסתייגויות לגבי ההתנהלות שלך הן הסתייגויות מסוימות.

מירב בן ארי: אבל, באופן כללי עשית את תפקידך וחשוב לומר את זה ואני רוצה להזכיר שבוועדת חוץ וביטחון שישבתי מולך והייתי קצת מופתעת כי חשבתי שנקח"ל עוסק בקבילות חיילים, הופתעתי ולטובה.

מירב בן ארי: עכשיו, אגיד לך משהו שהוא פחות טוב בעיני.

מירב בן ארי: אני מכוונת גם למה שאיילת אמרה: שמת אותנו קצת באמצע, שמת אותנו, חברי ועדת חוץ וביטחון שאני ארבע שנים חברה בוועדת חוץ וביטחון ובוועדת ביקורת.

מירב בן ארי: עברנו כאן דוחות מדוחות מורכבים של צוק איתן, אני גם חברה בוועדה החסויה ראינו כאן דוחות מורכבים.

מירב בן ארי: זו פעם ראשונה שלי שאני הרגשתי שאני בתווך בינך לבין הצבא.

מירב בן ארי: אני שואלת את עצמי למה בכלל אני צריכה להיות במצב הזה.

מירב בן ארי: כתבת היום מאוד יפה שביקורת היא דבר משמעותי.

מירב בן ארי: תן לנו, חברי הכנסת, לקרוא את הדוחות ולשתף איתך פעולה, אבל שמת אותנו במצב שאני היום מרגישה שאם אנחנו איתך אז אנחנו נגדם.

מירב בן ארי: אני לא מצליחה בכלל להבין את הסיטואציה שנקלענו אליה.

מירב בן ארי: וגם למה?

מירב בן ארי: הרי בסופו של דבר, באמת אני אומרת, אני חושבת שהצבא, ואמרת את זה בחלק מדבריך פה ובוועדה הקודמת, הפיק לקחים ותיקן.

מירב בן ארי: מהימ"חים עליהם דיברת, הנשק הסמרטפונים שגם הם, דיברת על סמרטפונים, יש לי הרבה מה להגיד על סמרטפונים - - -

שלי יחימוביץ': מירב.

שלי יחימוביץ': אני רוצה להשאיר זמן לאורחים שלנו לענות.

שלי יחימוביץ': אני מבקשת מכולכם להתמקד בהפניית שאלות לאורחים ולקצר.

מירב בן ארי: אני רוצה לשאול אותך, האלוף בריק, שתי שאלות.

מירב בן ארי: הראשונה היא למה שמת אותנו, חברי ועדת חוץ וביטחון בסיטואציה המורכבת והבעייתית הזו, זה רלוונטי גם לגבי ועדת ביקורת.

שלי יחימוביץ': השאלה ברורה.

מירב בן ארי: השאלה השנייה היא לגבי הסמרטפונים: בסופו של דבר יש לדעתי משהו חדש בצבא.

מירב בן ארי: לי לא היה אותו, לשלי לא היה, לענת אני מניחה לא היה, ולרוב השולחן כאן לא היה.

מירב בן ארי: יש לך כלי, אתה אמור לקחת ממנו את המיטב, גם אנחנו לוועדה החשאית לא נכנסים עם סמרטפונים אבל לוועדה הזו כן.

מירב בן ארי: תגיד לי איך אתה פותר את האירוע הזה.

מירב בן ארי: להגיד "אין סמרטפונים" אני מצטערת, ברוכים הבאים ל-2018 – הם כנראה לא יעלמו.

שלי יחימוביץ': תודה מירב.

שלי יחימוביץ': חבר הכנסת משה מזרחי בבקשה.

שלי יחימוביץ': אני חוזרת ומבקשת מחבריי החכ"ים לקצר בדברים ולנצל את ההזדמנות לשאול שאלות את המוזמנים.

משה מזרחי: אני אדלג על הבת שלי החיילת שבלי הווטסאפ היא נטושה לחלוטין, אני אומר לכם את זה באחריות.

מירב בן ארי: נכון.

שלי יחימוביץ': שלא לדבר עלינו שאנחנו נטושים לחלוטין.

משה מזרחי: לגמרי.

משה מזרחי: אז בואו נרד לקרקע.

משה מזרחי: האלוף בריק, עם כל ההערכה, השאלה שלי היא: אתה כבר עשר שנים נציב קבילות.

משה מזרחי: אני מבין ממהות התפקיד המרכזית שלך שאתה מבסס את הדוח האחרון שנמצא על המדוכה ומרעיש עולמות גם מול הצבא, בקרב שמתנהל בינך לבין המערכת הצבאים שאתה יוצא חלציה.

משה מזרחי: אמנם זה מתיישב על דוחות של מבקר המדינה שאורי נגע בהם ובצדק רב, אבל אם אני מבין נכון אתה מתאר תהליך תשאול ברמת השטח.

יצחק בריק: תחקירים מאוד עמוקים.

שלי יחימוביץ': בריק, אני מבקשת.

משה מזרחי: אני אומר שמה שאתה מתאר זה חוסר משמעת ברמה העקרונית וחוסר פיקוח של מפקדים שמחלחל לתוך הכשירות והמוכנות.

יצחק בריק: נכון.

משה מזרחי: אם אני הייתי מגדיר את הדוח, לא קראתי אותו מכיוון שאיני חבר בוועדת חוץ וביטחון, למה זה נולד בדקה ה-90 שלך, זה לא לעכשיו אלא כשתענה.

משה מזרחי: לפני שאתה הולך אתה מניח פצצת עומק שהיא חשובה.

משה מזרחי: ולצבא אני אומר, כל עין ביקורתית שאתם צריכים לברך עליה.

משה מזרחי: כאזרח אני אומר שאני לא יודע ואני מפנה זאת לשני הצדדים, כאזרח יש לי הטרדה מאוד עמוקה מכך שאתם מתחילים להיראות כמו המערכת המשטרתית שאני באתי ממנה.

משה מזרחי: המחלוקת שיורדת לרמה הפרסונלית שזה מחלחל ופוגע באמון הציבור שאתם לא יכולים לשער אותו.

משה מזרחי: אני אומר את זה לא כחבר כנסת.

משה מזרחי: שני הצדדים צריכים להיות קשובים למה שאנחנו אומרים לכם ולהקשיב גם לדברים שהאלוף בריק מעלה גם אם אתם לא מסכימים איתם.

שלי יחימוביץ': מזרחי, אתה צריך לסיים.

משה מזרחי: סיימתי.

שלי יחימוביץ': אתה רוצה עוד משפט מכונן, דרמטי?

משה מזרחי: אני אשלח לך אותו בווטסאפ.

שלי יחימוביץ': חבר הכנסת נחמן שי, בבקשה.

נחמן שי: תודה שלי, אני רוצה להודות לך עבור קיום הדיון.

נחמן שי: אני חושב שכל במה אפשרית במדינת ישראל בה דנים בדוח של בריק ובכלל ביקורת כולל על הצבא היא במה חשובה ביותר.

נחמן שי: אני שותף לתהליך הזה דרך בוועדת חוץ וביטחון וגם דרך ועדת המשנה וגם מספר שנים שעשיתי בצבא ויש לי היכרות עם המערכת.

נחמן שי: אני רוצה לומר דבר אחד בו אני מסכים לחלוטין עם האלוף בריק.

נחמן שי: מי שחי במדינה הזו ועבר את מלחמת יום הכיפורים ואת מלחמת לבנון השנייה, ומי שרוצה בטובת ישראל וצה"ל, צריך לברך את האלוף בריק ולהודות לו, מכאן אני מתחיל.

נחמן שי: כל מי שרוצה שמדינת ישראל תיראה אחרת צריך לברך את הלוחמים האלה ששמים עכשיו את הראש שלהם על הגיליוטינה ויש הרבה שרוצים להוריד להם את הראש, ומוכן לומר את הדברים הללו בפומבי.

נחמן שי: לא יהרגו את השליח במדינת ישראל רק כי הוא הביא דברים שלא מוצאים חן בעיני מישהו, לא יהרגו אותו – זה מה שאני אומר.

נחמן שי: עכשיו, ישבנו ושמענו ובדקנו.

נחמן שי: ישבנו עם אייל ועם עמר ואחרים – אנשים שיש להם רקע והיכרות עם הצבא – באמת מצאנו שהצבא הלך דרך ארוכה בנושאים הללו, ללא ספק.

נחמן שי: יש עכשיו דוח שמכינים אותו והוא יוגש בדרך שיוגש על ידי ועדת המשנה.

נחמן שי: אני לא חושב שצה"ל התעלם מדבריך, בריק, ואני לא חושב שצה"ל רוצה ברעת החיילים או ברעת ביטחון המדינה – זה כמובן אבסורד – ודאי שלא.

נחמן שי: אבל, אנחנו חייבים להאזין בקשב רב, ללמוד את הדברים וגם לתת אפשרות לביקורת חיצונית.

נחמן שי: יושב פה נציג מבקר המדינה, אני מאוד מכבד את החטיבה לביקורת מערכת המדינה.

נחמן שי: אתה וקודמך עושים עבודה מצוינת.

נחמן שי: אבל יכול להיות שהמקרה הזה מחייב להקים הרכב אחר שונה נוסך עם ייצוג של צה"ל או מי שהיה בצה"ל אבל גם עם גורמים ושחקנים חיצוניים אחרים.

נחמן שי: אי-אפשר לתת את כל הביקורת על צה"ל לצה"ל – לך אילן הררי – או למבקר מערכת הביטחון, אי-אפשר.

נחמן שי: בשורה התחתונה אני רוצה לומר, זה לא עניין פוליטי, בשום אופן לא, הקווים פה לא נחצים ימין שמאל קדימה ואחורה, ממש לא, זה רק אנשים שחרדים לצה"ל ולביטחון מדינת ישראל ורוצים להיות משוכנעים שהוא נעשה ונשמר בצורה המרבית.

שלי יחימוביץ': תודה נחמן.

שלי יחימוביץ': חברת הכנסת ענת ברקו, בבקשה.

ענת ברקו: תודה גבירתי יושבת-הראש, תודה עבור קיום הדיון החשוב הזה.

ענת ברקו: אני את האלוף במילואים בריק מכירה עוד מתקופתו כמח"ט, שירתנו באוגדת שריון סדירה ביחד במלחמת שלום הגליל כשהייתי קצינה צעירה.

ענת ברקו: אני יכולה להגיד שהיושרה שלו, האומץ, הדבקות במשימה שאנחנו רואים גם עכשיו שבעצם בשורה התחתונה יש הרבה אנשים שאומרים אתה נקח"ל תתמקד בלהיות נקח"ל.

ענת ברקו: הוא לא עוזב את כל הקרירה שלו בצבא, את הניסיון שלו ואת הגבורה שהוא הוכיח בזמן מלחמת יום כיפור.

ענת ברקו: לכן, אני חושבת שצריך להתייחס ברצינות לדוח.

ענת ברקו: אני קראתי גם את הדוח הסודי, יש שם דברים שגם כקצינה בצבא אני בהחלט מתחברת אליהם.

ענת ברקו: לדעתי הצבא לקח בחשבון חלק מהדברים ונעשתה כברת דרך לשיפור אך זה עדיין לא מספיק.

ענת ברקו: אני ראיתי את הנושאים שהוא העלה כנושאים חשובים ביותר.

ענת ברקו: פניתי לראש הממשלה לא פעם אחת וביקשתי שבריק באופן אישי יציג בפני הקבינט.

ענת ברקו: אני חושבת שצריכים לשמוע אותו, גם בראייה שלו כנקח"ל הוא הביא ראייה שונה לצבא.

ענת ברקו: כל הטיפול בבעיות של אנשי מילואים, של טיפול רפואי בחיילים, הכול היה ברמה המערכתית ולא ברמת הפרט: הגיע רופא או לא, החייל נפקד או חזר וכולי.

ענת ברקו: הוא לקח הסתכלו שונה לגמרי.

ענת ברקו: אני חושבת שגם במקרה הזה כשהוא מגיע ליחידה וישי לו קבוצות מיקוד והוא מרגיש את השטח כי רגליו נטועות בתוך השטח וזה לא הפעולה של שגר ושכח של פקודות בווטסאפ, וכולם אוהבים את הווטסאפ.

ענת ברקו: יש כאן סגנון אחר של פיקוד שהוא אתגר לכולם אבל צריך למצוא את הדרך איך הדברים מתבצעים.

ענת ברקו: אני בהחלט מקווה גבירתי שנמצא את הדרך לשלב בין שני הדברים, אני לא רוצה להגיד שבצבא לא פעל ולא התייחס.

ענת ברקו: אני חושבת שהתגובה הראשונית של הצבא הייתה מוטעית, מעליבה, לא מכבדת, אבל אני מרגישה שלקחו צעד אחורה, לפחות ברמה האישית.

ענת ברקו: יחד עם זה, לקחת את הדוח, לקחת עוד אנשים מבחוץ ולהתבונן בדברים כדי שלא נעמוד בפני שוקת שבורה וכדי שתהיה התייחסות לדברים המאוד-מאוד חריפים שנאמרו בדוח של האלוף בריק.

ענת ברקו: תודה, אני מתנצלת, אני יצאתי מוועדת משנה למודיעין ועכשיו עלי לחזור לשם.

שלי יחימוביץ': תודה רבה.

שלי יחימוביץ': האלוף במילואים יצחק בריק, אני מבקשת ממך להתייחס לדברים שעלו פה.

שלי יחימוביץ': אני מפצירה בך שתתייחס בקצרה לשלל ההאשמות שעלו כאן ומי צריך לבקר מה.

שלי יחימוביץ': אני מציעה לך להתייחס לכך בקצרה ואחר כך לנצל את הזמן היקר הזה שבו בפעם הראשונה אתה מופיע בפומבי ומדבר על דוח הזה כדי לדבר על הדברים לגופם כי הם מאוד משמעותיים וחשובים.

שלי יחימוביץ': בכל זאת אני אשאל אותך, עכשיו אני לוקחת את זכות השאלה לעצמי, אני רוצה התייחסות שלך ללמה בעצם מבקר הפנים אילן הררי ומבקר המדינה שהוא גורם חיצוני לחלוטין, למה זה לא מספיק?

שלי יחימוביץ': אני רוצה שתאמר במילה.

שלי יחימוביץ': וגם כל הזמן העבירו לי מסרים אפילו ממש לפני ישיבה זו דיבר איתי עוזר הרמטכ"ל, אלוף-משנה דני הגרי והוא אמר שזה על דעת הרמטכ"ל שהם קוראים לך שוב לבוא ולשבת איתם ולהיות חלק מכל תהליך של הטמעת הביקורת ביחס ליכולות, לאפשרויות ולתקציב, והם מבקשים לשלב ידיים בחזרה ולעבוד יחד על תיקון הליקויים.

שלי יחימוביץ': אני מעבירה לך כאן בשידור את ההצעה הזו שהיא על דעת הרמטכ"ל.

שלי יחימוביץ': זה דבר אחד.

שלי יחימוביץ': דבר נוסף, הייתי רוצה שתרחיב על נושא שמעניין אותי וקראתי עליו בדוח גם במפוזר וגם במרוכז, איזשהו תהליך הולך ומתעצם של אזרוח – זה השם המכובס – של מערכים גדולים מאוד בצה"ל שבפועל המשמעות היא הפרטה והעברת ההפעלה לחברות חיצוניות שיוצאות מידי צה"ל, מה המשמעות של הדבר הזה.

שלי יחימוביץ': וגם, אם אתה יכול קצת על מודל הקצונה הצעירה ונזקיו.

יצחק בריק: אני ממש אעשה זאת בתקציר.

יצחק בריק: אני אתחיל בהתרגשות הענקית של ידידי אייל בן ראובן, אני עומד על כל מילה שאני אומר.

יצחק בריק: דיברתי עם אלפי מפקדים, נגדים, מפקדים בכירים.

יצחק בריק: יש לי שתי מחברות של ציטוטי אלופים ותת-אלופים שמדברים מדם לבם וכשהם יוצאים החוצה הם אומרים דברים אחרים.

יצחק בריק: אני מצטט שלושה אלופים וכשהם יושבים בפורומים אחרים הם אומרים דברים אחרים.

יצחק בריק: יש אלוף שמגיע לוועדת חוץ וביטחון ומציג מצגת לפיה הכול נהדר והולך אחר כך למשרד האוצר ואומר בדיוק את ההיפך.

יצחק בריק: יש מכתבים מנגדים שאומרים בפה מלא שהם משקרים מכיוון שאינם מסוגלים להתמודד כי הם צריכים חוות דעת.

יצחק בריק: אין להם יכולת לבצע את המשימות כי אחד החליף שלושה.

יצחק בריק: דם ליבו של צה"ל זה קודם כל יושרה ואמינות.

יצחק בריק: יש לנו רבים מאוד מהאנשים מצוינים, רובם אומרים את האמת.

יצחק בריק: יש דבר חמור שמתחיל לקרות בצבא ולא היה בעבר, אני יושב בפורום סבן, לידי חמישה תתי-אלופים.

יצחק בריק: הם מציגים כמה הכול נהדר, הם מרכלים אחד על השני, מדובר בשני מפקדי אוגדות שטוענים שהדוברים לא מבינים על מה הם מדברים.

יצחק בריק: אני שואל אותם למה אתם לא קמים.

יצחק בריק: הם עונים שאינם רוצים שיבולע להם ושיעשו איתם חשבון.

יצחק בריק: כשאני אומר שיש בעיה של הצגת מצגות שלא מספרות את הסיפור אני מתכוון לכל מילה שאני אומר.

 << דובר >> אייל בן ראובן: מג"דים במילואים משקרים?

שלי יחימוביץ': לא, אייל.

יצחק בריק: מג"דים במילואים, חלקם.

שלי יחימוביץ': בריק, אני מפסיקה אותך.

שלי יחימוביץ': אף אחד לא קוטע את האלוף בריק.

שלי יחימוביץ': אמרת דברים מאוד חזקים אייל, שמענו אותם בכבוד.

שלי יחימוביץ': בריק, התייחסויות לעצם הסוגיה שאתה יושב כאן והניסיונות למנוע זאת, את זה נעשה בקצרה ובוא נעבור לתכלס.

יצחק בריק: הפגיעה בהרתעה של צה"ל אני לא חושב שזה פוגע.

יצחק בריק: קודם כל נתעסק ביכולת ולא בדימוי.

יצחק בריק: זה חלק מאוד חשוב שקורא לשיח ויכולת ולבירור כי עם דימוי לא מנצחים מלחמה.

יצחק בריק: כל הזמן אומרים אל תגידו כי אנחנו נפגע בדימוי ובהרתעה.

יצחק בריק: זה לא הדבר – בסוף צריכים לנצח מלחמות.

יצחק בריק: בואו נעסוק בזה פעם אחת, בואו נדבר על הסיפור.

יצחק בריק: כולם מחביאים ושותקים ומפחדים והגיע הזמן לדבר על העניין.

יצחק בריק: אני לא התחלתי היום, אמרתי לך חבר הכנסת מזרחי, אני התחלתי מאז שהתחלתי את תפקידי.

יצחק בריק: 10 שנים אני עוסק בנושאים מערכתיים מבצעיים טכנולוגיים: כיפת ברזל, תצפיתניות, מערכים שלמים שקשורים במוכנות הצבא למלחמה אלא שהפעם, והצבא טיפל – אני אומר זאת חד-משמעית.

יצחק בריק: מה קרה הפעם?

יצחק בריק: אני עוסק בכל הצבא משום שקרה משהו בתר"ש גדעון.

יצחק בריק: הקיצוץ הדרסטי, ההתנהלות בתחום התרבות האירגונית ביחד יוצרים תהליך רע מאוד וזה בא לידי ביטוי בדוח החמור שאני מוציא שמתפרס על פני 250 עמודים.

יצחק בריק: לשאלתך, חברת הכנסת שלי יחימוביץ, לשתי השאלות ששאלת מה צריך לעשות מחר: אני בא ואומר לכם שאילן הררי עושה עבודה מצוינת ושמבקר מערכת הביטחון עושה עבודה מצוינת ומבקר המדינה עושה עבודה מצוינת.

יצחק בריק: לוחות הזמנים של ביקורת: עד שהיא יוצאת ועד שיש טיוטה, עוברות שנתיים מרגע שאמרת ועד שמישהו קורא את זה ואז זה לא רלבנטי.

יצחק בריק: מה ההבדל ביני לבין כל שאר הביקורות?

יצחק בריק: שאני יכול להיכנס לכל מקום בלי אישורים של אף אחד, לכל מקום - - -

שלי יחימוביץ': אבל את זה כבר אמרת.

שלי יחימוביץ': לגופו של עניין.

יצחק בריק: לגופו של עניין, גוף חיצוני - - -

שלי יחימוביץ': לא, זה לא לגופו של עניין.

שלי יחימוביץ': עכשיו לגופו של עניין.

יצחק בריק: לגבי ההפרטה, אני הוצאתי דוח מפורט שלא אפרט אותו.

יצחק בריק: היות וזה היה בעיתונות לפני כמה ימים.

יצחק בריק: יש שני מרכיבים מרכזיים שההפרטה תעבוד: האחד זה ריתוק משקי והדבר השני זה - - - לחברות.

יצחק בריק: שני האירועים האלה עד לפני כמה שנים היה ברוך ענק.

יצחק בריק: כלומר, בהפעלת ההפרטה אין ריתוק משקי –אם כולם רצים למילואים אז אין מי שיישאר בחברות, לא יצרו חוזים שאומרים שחייבים להחזיק מלאים, אנחנו עם מאות חברות היינו נופלים לפחות ב-60% מהמקרים.

יצחק בריק: לא עולה על הדעת שככה זה מתנהל.

יצחק בריק: בפרט שבמשרד הביטחון אומרים לי: אנחנו שנים רודפים אחרי הצבא שיעשה ריתוק משקי ואין עם מי לדבר.

יצחק בריק: אנחנו מדברים על מלאים ואין עם מי לדבר.

יצחק בריק: אתמול דיברתי עם מי שאחראי במשרד הביטחון והוא אומר לי נכנסנו לתמונה, אנחנו מזיזים דברים, אנחנו מקצרים תהליכים – אני מקווה שזה מה שיקרה.

מירב בן ארי: אז יש עם מי לדבר.

יצחק בריק: אני מקווה שיש עם מי.

יצחק בריק: טוב שאני אומר.

יצחק בריק: עכשיו אדבר על הנושא של כוח אדם, אדבר על הליבה.

יצחק בריק: כוח אדם בקבע בימ"חים: כתוצאה מהקיצוץ במשך 10 שנים שמעל 4,000 תקנים בימ"חים של תומכ"ל הגענו למצב שאי-אפשר לבצע את העבודה מכיוון שאחד החליף שלושה.

יצחק בריק: נשק במקום שלושה, אני מדבר על אנשי הקבע, תחמושתן במקום ארבעה, איש קשר במקום ארבעה.

יצחק בריק: אי-אפשר לבצע.

יצחק בריק: חבר'ה אי-אפשר להרגיל את הסוס לחיות בלי לשתות מים.

יצחק בריק: בעניין הזה אני אומר לכם שכתוצאה מהעומסים, התסכול, המשכורות הנמוכות, אני פעלתי להעלות את המשכורות והרמטכ"ל עשה עבודה מצוינת וקידם את זה אני פעלתי שישקיעו עכשיב220 מיליון שקל כתוצאה מהדוחות שהגשתי ועשו את זה.

יצחק בריק: אבל הנגדים בימ"חים שובתים, המצב היום הוא שהצעירים לא רוצים לחתום קבע ולהיות נגדים.

יצחק בריק: נותנים להם מענקים, חלק משתכנע ואחרי שנתיים שלוש עוזב.

יצחק בריק: המובהקים שהם בני 40 ויותר שרבים מהם קוצצו והם אלה שמחזיקים בניסיון עוזבים בשנים הקרובות בגלל הגיל.

יצחק בריק: נוצר מצב שתוך שנתיים, שלוש, ארבע לא תהיה יכולת מקצועית להחזיק את הימ"חים.

יצחק בריק: המובהקים עוזבים ואין צעירים שגדלים להיות המובהקים הבאים.

יצחק בריק: הם חלק שנשאר אבל אחרי שלוש ארבע שנים הם עוזבים אינם רוצים להישאר במערכת.

יצחק בריק: אנחנו מאבדים את היכולת להחזיק את הימח"ים תוך מספר שנים.

יצחק בריק: לגבי הסרנים, יש לנו משבר קשה מאוד בסרנים בצה"ל.

יצחק בריק: הרופאים לא מוכנים להישאר, המודיעין לא מוכנים להישאר.

יצחק בריק: אני מדבר על הצעירים.

יצחק בריק: תמיד היו בעיות, היום זה פי מאה יותר קשה, אנחנו מאבדים את כל הטכנולוגים שלא רוצים להישאר.

יצחק בריק: אני אגיד לכם יותר מזה: תומכי הלחימה לא רוצים להישאר.

יצחק בריק: הנושא של מפקדים פלוגות: אני יושב איתם בכל יום והם אומרים לי שהם רוצים להיות מפקדי פלוגות והם אכן מצוינים אבל הם אינם רוצים להיות מג"דים.

יצחק בריק: לא מספרים לכם את הסיפור הזה.

יצחק בריק: נכון שיש לנו היום מג"דים מצוינים ומח"טים מצוינים ויש גם מועמדים מצוינים להיות מג"דים עוד מעט – זה הדור המבוגר יותר.

יצחק בריק: הדור הצעיר שהיום הם בני 22–23 שם הבעיה.

יצחק בריק: את זה אנחנו לא רואים עכשיו אבל נראה עוד מספר שנים.

יצחק בריק: הם כבר לא רוצים להיות משלוש סיבות: הם אומרים לי שאינם רוצים להיות בצבא בינוני, הם מתפשרים ואין להם כוח אדם מספיק למשימות.

יצחק בריק: אני רואה זאת בביקורים שלי בתעסוקות.

יצחק בריק: אולי כדאי שתערכו כאן דיונים על תעסוקות מבצעיות וביטחון שוטף ותראו מה קורה בבט"ש.

יצחק בריק: תביאו את ימיני שעושה ביקורות והוא יגיד לכם מה קורה בבט"ש במדינת ישראל.

יצחק בריק: הם לא מסוגלים לבצע את המשימות כמו שנדרש מהם.

יצחק בריק: הם אומרים אנחנו לא רוצים להיות במקום שמתפשרים, לא רוצים להיות בינוניים.

יצחק בריק: אנחנו טובים, תנו לנו להיות טובים.

יצחק בריק: הדבר השני שגורם להרבה מאוד מהצעירים לעזוב זה נושא המודל הצעיר, ביקשתי ממני להתייחס לזה, בשביל שאתה תישאר עד גיל 42 עם פנסיית גישור אתה צריך לעבור שתי תחנות.

יצחק בריק: תחנה אחת זה גיל 28 להיות רב-סרן ואם לא הצלחת אתה עוזב ותחנה שנייה גיל 35, אם אתה לא סגן אלוף אתה עוזב.

יצחק בריק: רבים מהאנשים הטובים אומרים שיש כאן בעיה של ביטחון תעסוקתי.

יצחק בריק: אני לא מוכן שבגיל 35 יגידו לי: אתה לא סגן אלוף אז לך הביתה.

יצחק בריק: הייתי יכול לעשות כבר קריירה מגיל 22 כמו החברים שלי שעזבו.

יצחק בריק: למה לחכות לגיל 35 ויגידו לי עכשיו תלך.

יצחק בריק: יש כאן בעיה מאוד מרכזית שצה"ל צריך - - -

שלי יחימוביץ': כשאתה כבר עם משפחה וילדים.

יצחק בריק: עכשיו, זה נהפך כך למקום עסקי, אין שליחות.

יצחק בריק: דבר חמור נוסף שגם הטובים שבהם לא מוכנים להילחם עליהם ולהגיד: אתה טוב, תישאר, אנחנו נילחם עליך.

יצחק בריק: אומרים: "נראה מה יקרה", תהיה טוב שנה לפני 28 נדבר, תהיה טוב בגיל 35 נדבר.

יצחק בריק: מי מוכן להישאר בצבא שאין בו שום ביטחון תעסוקתי ולצאת בגיל 35?

יצחק בריק: אילן הררי עשה ביקורת והוציא אותה בשנת 2017.

יצחק בריק: אני לא רוצה להקריא אותה.

יצחק בריק: את כל מה שאני אמרתי עכשיו.

יצחק בריק: אומר אילן הררי בשנת ,2017 בצורה מאוד נוקבת על מה שהמודל הצעיר עושה לצה"ל ומה הקיצוצים עושים לצה"ל.

יצחק בריק: יש לי את זה, אם אני אקריא ייקח זמן, אילן – כל מה שכתבת צדקת, זה בדיוק מה שקורה היום בצבא, זה בעניין הסרנים.

יצחק בריק: מצב מחסני החירום.

יצחק בריק: אני בא ואומר לכם, יצא כאן דוח מאוד קשה לגבי המצב בימ"חים.

יצחק בריק: הרבה יותר קשה ממה שניסה לתאר יוסף ביינהורן.

יצחק בריק: ב-2005 מקבלים החלטה לצאת לשדרוג הימ"חים אחרי הביזיון של מלחמת לבנון השנייה.

יצחק בריק: משקיעים שני מיליארד שקל בימ"חים שאמרו שאינם מוכנים למלחמה.

יצחק בריק: ב-2012 מרימים דגם ב2013 נכנסת ביינהורן עם הצוות שלו אחרי שנה שהכול יורד מחדש, לא יודעים לשמר הצלחה.

יצחק בריק: אני לא אקריא מה שהוא כותב פה אבל לא הוא כותב פה.

יצחק בריק: מי שהיום מפקד מז"י היה אז ראש אט"ל וזה הוא אומר.

יצחק בריק: בשורה האחרונה כותב "ולא נעשה דבר".

שלי יחימוביץ': בריק, אתה קורא מדוח מסווג.

שלי יחימוביץ': לא הותר החיסיון שלו.

יצחק בריק: אוקיי, לא אקרא.

יצחק בריק: אחרי שלוש שנים, שנה אחרי שנגמר, הדוח שוב שואל איפה איך השקענו 3מיליארד שקל והכול נופל מחדש?

יצחק בריק: תרבות ארגונית חברים.

יצחק בריק: בקרה, פיקוח, לימוד מה קורה.

יצחק בריק: האלופים לא מגיעים לראות בעיניים מה קורה בימ"חים שלהם, זו התוצאה.

יצחק בריק: שלוש שנים אחרי זה אני עושה סיור בכל הימ"חים בגלל קבילות קשות ואני מזדעזע, אני מוצא שמה שהמצב חמור בהרבה ממה שתיאר ביינהורן לפני שלוש שנים כי כאן נכנס גם קיצוץ נוסף של תר"ש גדעון שפוגע ביכולת להחזיק את הימ"חים.

יצחק בריק: אני מדווח על זה גם בוועדת חוץ וביטחון ואז מפקד מז"י שאמר בריק טועה מראה מצגות, אתם מכירים את המצגות הכול נהדר במצגות, בריק לא יודע על מה הוא מדבר.

שלי יחימוביץ': פה אין מצגות.

יצחק בריק: אז ועדת חוץ וביטחון יוצאת לשטח ללמוד אם בריק צודק ומוצאת שבריק צודק כי היא מדברת עם נגדים.

יצחק בריק: כותבים מכתב מאוד חריף לשר הביטחון ולרמטכ"ל שבריק צודק.

יצחק בריק: כולם מבינים שאני צודק ושום דבר לא קורה.

יצחק בריק: לפני שנתיים אני עורך סבב נוסף בימ"חים, ומוצא אחרי שנה שאני מתריע ששום דבר לא קורה.

יצחק בריק: אני מציג לפורום מטכ"ל ואומר: אתם מועלים באמון הציבור, אתם לא מוכנים למלחמה, ואז יושב ראש אט"ל חדש, אהרון חליווה, הוא מזדעזע ואומר לי: בריק, אני לוקח את העניין הזה לידיים.

יצחק בריק: אחרי שנה הוא לוקח את העניינים לידיים, מקים צוות של שישה אנשים לפעולה במשך שמונה חודשים בראש הצוות תת-אלוף ינקו שאז היה עוזר קצין חימוש ראשי.

יצחק בריק: בנוסף יש בצוות שלושה מהנדסים ושלושה אלופי משנה.

יצחק בריק: מוציאים חוברת של 60 עמודים.

יצחק בריק: חבר'ה תקראו את החוברת הזאת – תמותו.

יצחק בריק: מה הם אומרים?

יצחק בריק: בריק זה קצה הקרחון.

שלי יחימוביץ': היא בלמ"ס?

יצחק בריק: היא "שמור", אני לא אפרט.

יצחק בריק: החוברת הזאת מלמדת שמה שאמרתי זה קצה הקרחון.

משה מזרחי: מקשיבים לך ופועלים.

יצחק בריק: נכון.

משה מזרחי: אז מה אתה רוצה?

משה מזרחי: מקשיבים לך ופועלים.

יצחק בריק: זה בדיוק מה שקורה פה.

יצחק בריק: עברתי על מאות נושאים מערכתית תיקנו בצה"ל כתוצאה מהביקורת שלי במיליארד וחצי שקל בעשור האחרון.

יצחק בריק: זה נהדר רק הבעיה היא שהתרבות האירכגונית אחרי שמטפלים שום דבר לא נשמר זה מחזיק שנה, שנתיים , שלוש ואז נופל מחדש, זאת הבעיה המרכזית שיש לנו.

יצחק בריק: אז מטפלים, מחליטים שתי החלטות, החלטה ראשונה מחליטים לשפץ ב-220 מיליון שקל כתוצאה מהממצאים שהובילו את הדוח שלי.

יצחק בריק: חבר'ה הייתי בימ"חים לפני חודש, עברתי על כל הימ"חים לראות מה קרה ב-220 מיליון שקל.

יצחק בריק: שיפצו, רק אין אחזקה והכול נופל מחדש.

שלי יחימוביץ': בריק, יש לך עוד שש דקות.

יצחק בריק: לגבי אחזקה אחרת: הלכו על פיתרון ממוקד לטנקים ולנגמ"שים, לא הלכו על פתרון כולל של הימ"חים וכך נוצר פיתרון במקום אחד וחור ענק במקום אחר.

יצחק בריק: כל הנושא של הקשר, התחמושת, הנשק, האופטיקה – אין פתרון.

יצחק בריק: להיפך, החור נעשה יותר גדול.

יצחק בריק: כוח האדם הוא כל כך מועט שאין פתרון כולל לשום דבר.

יצחק בריק: אתה מייצר פתרון במקום אחד על ידי ריכוז מאמץ ומפיל את הדברים האחרים.

יצחק בריק: אני אומר שאם צה"ל לא ייכנס היום לדיון יסודי בנושא של כוח אדם בצבא איך מממשים יכולת לבצע, איך מתחזקים כוח מקצועי שהולך ואוזל, עוד שנתיים או שלוש הדיון יהיה הרבה יותר קשה ואוי לנו אם תהיה עד אז מלחמה.

יצחק בריק: ולכן, אני אומר שצריך לקחת ולהיכנס לעומק העניין כי אחרת ניכשל.

יצחק בריק: אני רוצה להראות לכם משהו מאוד חשוב.

יצחק בריק: תקשיבו, לפני חודשיים היה ראיון עם מפקד מז"י בישראל היום.

יצחק בריק: אני אצטט רק מספר דברים עקרוניים: "כשהייתי ראש אט"ל במבצע עמוד ענן מובילי הטנקים נתקעו על כביש 6.

יצחק בריק: מיד אחרי המבצע רצו לקנות מובילים חדשים", אומר במאמר מוסגר שאכן קנו רק תראו מה מצבם היום, זה אומר שאנחנו בבעיה.

יצחק בריק: "אז איך תנייד מלאים" שואל אותו המראיין "במלחמה הבאה, אם הצי שלך ייתקע".

יצחק בריק: כל המשאיות הישנות שיושבות מאז מלחמת יום הכיפורים.

יצחק בריק: מה עונה קובי : "הוא יניע, ייסע, יניע ואז יתקע ואחרי המלחמה נצטרך להחליף".

יצחק בריק: חבר'ה תשמעו מה שהוא אומר, צי שצריך לתת את המעטפת הלוגיסטית של צה"ל, ייסע ויתקע ואחרי המלחמה נחליף?

יצחק בריק: איפה היה צה"ל במשך 60 שנה?

יצחק בריק: כשאתה קונה רכב אחרי 60 קילומטר אתה מרענן אותו.

יצחק בריק: יכול להיות שמחזיקים צי של אלפי משאיות ולא מרעננים אותן במשך 60 שנה?

יצחק בריק: ומגיעים למצב שהעסק נתקע?

מירב בן ארי: מה לא מרעננים, אין טיפולים לרכבים?

יצחק בריק: אין טיפולים כי אין אנשים.

יצחק בריק: הרכבים עומדים בשורות תחת כיפת השמיים, חשופים למזג האוויר - - -

מירב בן ארי: לא עוברים טיפול?

יצחק בריק: רובם לא עוברים טיפולים.

יצחק בריק: אני לא רוצה להעמיק בדוח אבל יש לנו בעיה קונקרטית קשה מאוד.

יצחק בריק: רק הכשל הזה גורם לכשל כולל.

שלי יחימוביץ': בריק, תודה רבה.

יצחק בריק: תודה.

שלי יחימוביץ': תת-אלוף אורי גורדין, בבקשה.

אורי גורדין: קודם כל לשאלה שנשאלה איזה צבא אנחנו משאירים לאלה שיבואו אחרינו בהמשך השנים:

אורי גורדין: אני יודע שאני עושה וחבריי עושים את המיטב עם כל המשאבים שאנחנו מקבלים כדי לעשות צבא כשיר יותר, נכון יותר, ומותאם יותר לאתגרי הביטחון בעתיד, אנחנו עושים את זה הרבה.

אורי גורדין: אני לא רוצה להסתיר את זה שיש פערי משאבים – תקציב הביטחון הוא מוגבל.

אורי גורדין: אני הייתי רוצה להחליף את כל סד"כ המשאיות.

אורי גורדין: הייתי רוצה לקנות את כל סד"כ האופטיקה מחדש, הייתי רוצה אמצעי ראיית לילה משודרגים.

איילת נחמיאס ורבין: המשאיות זה מיליארד דולר?

אורי גורדין: איני רוצה לנקוב במספרים.

יצחק בריק: את זה תסבירו לציבור שאין משאיות - - -

שלי יחימוביץ': חברים, אני לא מוכנה, אני מבקשת, זמננו כמעט תם ואני מבקשת לאפשר לגורדין לדבר.

אורי גורדין: אנחנו בעניין הזה התקדמנו הרבה מאוד בתר"ש הזה.

אורי גורדין: כפי שאמרתי, השקענו הרבה יותר ממה שהשקענו בשנים הקודמות בזרוע היבשה ובצבא היבשה ונדרשים עוד לפחות שני תר"שים כאלה כדי להביא את צבא היבשה לאן שאנחנו רוצים שהוא יגיע.

אורי גורדין: זה לא נגמר היום, לא בשבוע הבא ולא בסוף התוכנית הרב-שנתית הבאה.

אורי גורדין: הנושא הזה הוא בטיפול.

אורי גורדין: האם אני מוטרד ממצב הכשירות של המשאיות בימ"חים?

אורי גורדין: אמרתי למפקדי שכן ואני אומר כאן בריש גלי שכן.

אורי גורדין: האם אנחנו עושים ככל יכולתנו כדי לשמר עם הסד"כ הקיים את הכשירות שלו ואת היכולת שלו לפעול בעת חרום?

אורי גורדין: בפירוש כן.

אורי גורדין: האתגר הזה הוא אתגר מורכב.

אורי גורדין: הדבר השני הוא כוח האדם.

אורי גורדין: כוח האדם הוא אתגר משמעותי כל הזמן.

אורי גורדין: אני טוען שאנשינו הם אנשים מעולים, המפקדים הם המצטיינים שבמצטיינים.

אורי גורדין: לשמחתי, בגלל האתגרים או בזכות האתגרים הביטחוניים שיש למדינת ישראל האנשים האיכותיים הללו רוצים להמשיך להשפיע ולכן רוצים להמשיך ולשרת.

אורי גורדין: בעולם המודרני יותר קשה לשמר כוח אדם – זה אירוע מורכב.

אורי גורדין: אני חושב שהשכר שאנחנו משלמים לנגדים בימ"חים הוא לא מספק בלשון המעטה.

אורי גורדין: ב-6,000 שקל זה לאלה שנמצאים במקומות - - -

שלי יחימוביץ': 6,000 שקל בלי אופק תעסוקתי.

אורי גורדין: בלי הרבה דברים.

אורי גורדין: זה מעט מאוד כסף, הייתי רוצה שיהיה יותר, חלקם אף מקבלים פחות מזה.

אורי גורדין: אני הייתי רוצה שיקבלו יותר אבל אני נמצא במצוקה משאבית וחוקית מה מותר לשלם.

אורי גורדין: אם תעזרו לי לפתור את הדבר הזה אני אשמח מאוד אני לא מסתתר מאחורי מישהו.

אורי גורדין: אנחנו צריכים לקבל יותר כדי להצליח לממש יותר משימות ולהשאיר יותר אנשים מתאימים.

אורי גורדין: אני רק רוצה להגיד שאני גם מבין - - -

שלי יחימוביץ': אז למה אתם לא מאמצים אל חיקכם את הביקורת הזו כדי למנף את - - -

עליזה לביא: מהתחלה, על מנת למנוע את כל - - -

אורי גורדין: אני לא אתן לכם לשנות את מה שאני אמרתי.

אורי גורדין: אמרתי שבחלק גדול מאוד מהדברים והממצאים שבריק מעלה אנחנו מקבלים אותם באופן מלא.

אורי גורדין: הרמטכ"ל קיבל זאת באופן מלא ואמר זאת לאלוף בריק באופן בלתי-אמצעי בפורום מטה כלי ובזרוע.

אורי גורדין: אנחנו קראנו את הדוח והתייחסנו אליו.

אורי גורדין: זה כבר ביקור שני שלי בכנסת בהקשר לדוח הזה ולכשירות צבא היבשה.

אורי גורדין: אנחנו מתמודדים עם זה.

אורי גורדין: אני לא מכיר, לא ממני ולא מחבריי התקפות אישיות על האלוף בריק.

אורי גורדין: היו פה מספיק רמיזות על העניין הזה כאילו הצבא יש לו איזה עניין נגד האלוף בריק.

שלי יחימוביץ': אני מכירה, סליחה, אלי התקשרו גורמים לא מעטים בצה"ל כדי לנסות להטיל דופי באופן אישי בבריק.

עליזה לביא: לא רק זה.

עליזה לביא: אמרו שהוא חרג מסמכותו וזו לא סמכותו.

שלי יחימוביץ': זה הדברים העדינים.

עליזה לביא: שאלו נושאים שהוא לא צריך לבדוק והוא רק נציב קבילות חיילים.

אורי גורדין: קראתם לי לכאן אז אדבר בשם עצמי ובשם מפקדיי.

אורי גורדין: אני מכבד את האלוף בריק, קראתי את כל הדוח, אנחנו מתייחסים לכל חלקיו.

אורי גורדין: בחלק גדול מהממצאים והאתגרים שמעלה האלוף בריק כמו הטמעת אמצעי אמל"ח, היכולת להשאיר כוח אדם איכותי, היכולת לשלם שכר מכבד – כל הדברים האלה הם אתגרים מאוד משמעותיים.

אורי גורדין: כצה"ל נדרש לקצץ 5,000 אנשים לא היו הפגנות ברחובות, 5,000 אנשים פוטרו מצה"ל.

שלי יחימוביץ': נכון.

אורי גורדין: לא ראיתי ועדה זו או אחרת עושים הפגנות או קוראים לכנס ועדות על העניין הזה.

אורי גורדין: אנחנו פועלים ככל שאנחנו יכולים - - -

עליזה לביא: לא הבעתם התנגדות.

שלי יחימוביץ': אף אחד לא שומע את ההערות האלה.

שלי יחימוביץ': אני מבקשת שקט.

אורי גורדין: אנחנו פועלים ככל שאנחנו יכולים על מנת ליצור צבא טוב יותר ונכון יותר.

אורי גורדין: הצבא מתקדם לשם והוא כזה.

אורי גורדין: הוא כל הזמן מתעדכן יותר.

אורי גורדין: איך אני יודע?

אורי גורדין: כשבאים לפה קצינים בכירים מצבאות זרים, ביקר אותנו מפקד הארמייה של ארצות הברית שמונה עכשיו להיות - - - ההערכה שלו היא מאוד כבוהה לגבי מה שקורה פה.

אורי גורדין: הוא שולח לכאן את הכוחות שלו שמוצבים באירופה כדי להתאמן פה.

אורי גורדין: לכן, ההערכה שלו אל צבא היבשה שלנו היא מאוד גבוהה בכל מה שקשור לכשירות ומוכנות.

אורי גורדין: אני אמרתי ואני חוזר ואומר: אנחנו מאמצים ביקורת עמוק לחזה, אנחנו קראנו ונקרא, אנחנו מגיבים ואנחנו נשתפר, ביקורת משפרת אותנו.

אורי גורדין: הדבר האחרון שאני רוצה לומר: יש הרבה מאוד דברים שמנצחים מלחמות: לוגיסטיקה חשובה מאוד, אמל"ח מתקדם חשוב מאוד, אבל הדבר שלאורך כל מלחמות ישראל הוא המכריע ביותר זה מה שטבע הבן גוריון וגם אחריו שמה שמנצח מלחמות זה הרוח, רוח הלוחמים והמפקדים.

אורי גורדין: להבנתי יש רוח איתנה גם במפקדי המילואים וגם בקרב המפקדים הסדירים.

אורי גורדין: אני חושב שאנחנו במובן הזה נמצאים במקום טוב מאוד וחשוב מאוד לשמר אותו ככזה ולא להטיל דופי באנשים.

אורי גורדין: אני אומר לך שקציני צה"ל הם קצינים ישרי דרך, קצינים מסורים שטובת המדינה וביטחון המדינה לנגד עיניהם ולא טובתם האישית או דברים אחרים שנרמזו.

שלי יחימוביץ': סליחה, אני לא שמעתי כאן - - -

אורי גורדין: נאמר פה באופן ברור - - -

שלי יחימוביץ': ברשותך, אני שמעתי כאן ביקורת מערכתית.

שלי יחימוביץ': לא שמעתי הטלת דופי אישית בקציני צה"ל.

אורי גורדין: חד-משמעית כן.

שלי יחימוביץ': שמעתי ביקורת מערכתית, לא שמעתי הכפשות על קציני צה"ל, לא דבר ולא חצי דבר.

אורי גורדין: נאמר שקציני צה"ל פיהם וליבם לא שווים.

אורי גורדין: נאמר שקציני צה"ל לא דוברים אמת, זה מה שנאמר.

שלי יחימוביץ': לא, אז אני מבקשת שקט רגע.

שלי יחימוביץ': אני גם קראתי את הדוח וגם הקשבתי קשב רב.

שלי יחימוביץ': דובר כאן על תרבות אירגונית שבה אנשים טובים שהמערכת יקרה לליבם ויש להם הסתייגויות או ביקורת על המערכת, כשהם באים לפורומים מסוימים הם מציגים מצגות שאינן משקפות את מה שהם באמת חושבים.

שלי יחימוביץ': לא כי הם שקרנים, לא כי הם לא אוהבים את צה"ל, לא כי הם קצינים לא טובים אלא התרבות הארגונית היא כזו שעדיף לא להציף את הדברים כמו שהם.

שלי יחימוביץ': לכן, ברגע שחלק

שלי יחימוביץ': כם באים ואומרים שיש כאן

שלי יחימוביץ': השמצה אישית נגד קציני צה"ל ופקפוק בהם – זה לא נכון.

שלי יחימוביץ': זה להכניס לפיו דברים שהוא לא אמר כדי לייצר דה-לגיטימציה לדברים שהוא אומר.

שלי יחימוביץ': כאן אני מרשה לעצמי להביע הסתייגות מהדברים ולהתייחס לגופה של ביקורת.

אורי גורדין: גופה של ביקורת אמרה שנגדים מדווחים לא אמת כדי שזה יכסה על חוסר יכולתם לבצע את המשימה.

אורי גורדין: אני חושב שבנורמה - - -

יצחק בריק: אני אומר לך שלא אמרתי את זה.

שלי יחימוביץ': בסדר, אני אמרתי שלא אמרת זאת.

יצחק בריק: אתה פרשן לא טוב.

אורי גורדין: כיוון שהכול מצולם אפשר להסתכל במצלמות.

שלי יחימוביץ': חבר'ה, אנחנו צריכים לסיים.

אורי גורדין: אני לא פרשן, אני אומר שקציני צה"ל הם ביקורתיים, אני מכיר קצינים ביקורתיים.

אורי גורדין: אני כל הזמן מקבל ביקורת מהקצינים שכפופים לי.

אורי גורדין: ואני - - -

יצחק בריק: תראה מה - - - אמר.

שלי יחימוביץ': בריק, אני מבקשת.

אורי גורדין: אני חושב שיש לא מעט פעמים חריגות מהנורמה אבל אני חושב שהנורמה היא של מצוינות ונורמה של מסירות וגם של הטמעת ביקורת זו אמירתי על צה"ל כמו שאני מכיר אותו היום ואני חושב שאני מכיר אותו לא רע.

שלי יחימוביץ': חברים, אנחנו מסיימים.

אילן הררי: גבירתי, אני רוצה משפט.

שלי יחימוביץ': אילן הררי, מבקר הפנים של צה"ל, יש לך שלוש דקות, זה הרבה.

אילן הררי: התכוננתי לשעה ורבע, אני אנסה.

שלי יחימוביץ': הודעתי מראש מי מדבר ומי לא.

שלי יחימוביץ': הכול היה ידוע.

אילן הררי: אני אילן הררי, אוטוטו בן 60, רק 41 בצה"ל ובשבע השנים האחרונות המבקר הפנימי של צה"ל.

אילן הררי: בחרתי ביום לתת קודם כל חיבוק לנציב קבילות החיילים שהיה מפקדי אנחנו עובדים בשיתוף פעולה טוב בסך הכול, למרות שבמספר החודשים האחרונים אני שם את זה בצד.

אילן הררי: יחסי העבודה בין יחידת מבקר צה"ל לנציב קבילו החיילים אכן טובים ואני בוחר היום - - -

משה מזרחי: גם קיפודים יודעים לעשות אהבה.

אילן הררי: אני רוצה לומר לכם שצה"ל ומפקדיו התייחסו ומתייחסים בכובד ראש גדול ובכבוד רב לביקורת.

אילן הררי: לשמחתי יושבים כאן תת-או, במילואים יוסי ביינהורן ועורכת הדין שירה פכטר, הם יספרו לכם אחר כך איך צה"ל מתייחס לביקורת.

אילן הררי: הרמטכ"ל ואלופי המטה הכללי מתייחסים ברצינות בשבע השנים האחרונות שיש מבקר פנימי לצה"ל מתייחסים ברצינות לביקורת.

אילן הררי: לכל דוח של מבקר מערכת הביטחון, לכל דוח של מבקר המדינה לכל דוח של נציב קבילות החיילים.

אילן הררי: אני מגיש בכל שנה לנציב קבילות החיילים את הדוחות שלי.

אילן הררי: הדוחות שלי לא נחמדים – אתם מוזמנים לקרוא אותם.

אילן הררי: הייתי פעמיים בוועדת חוץ וביטחון והצגתי את הדוחות.

אילן הררי: לפני חודש שלחתי ארגז עם 35 דוחות ביקורת של יחידת מבקר צה"ל.

אילן הררי: יש לי פה דוגמאות אם תרצו לראות.

אילן הררי: אם תרצי גבירתי שאציג את הדוחות שלי גם אצלכם – בבקשה רבה.

אילן הררי: הרמטכ"ל שקרא את הדוח של נציב קבילות החיילים ושלנו מינה אותי והנחה אותי לקיים ביקורת על הנושא הזה.

אילן הררי: לא יכולנו להישאר אדישים לדוח של נציב קבילות החיילים.

אילן הררי: הרמטכ"ל קצב 45 ימים וביקש ממני לקיים ביקורת.

אילן הררי: לקחתי את הדוח, לקחתי שישה נושאים מתוך הדוח של נציב קבילות החיילים שמדברים על המוכנות, גייסתי 100 אנשי מילואים מיחידת מבקר צה"ל ועוד את כל המבקרים שלי ואנחנו מחר מסיימים את הביקורת שלנו.

אילן הררי: יש לנו היום דיון אחרון בפיקוד העורף ומחר אני מסיים את הדוח.

אילן הררי: מכיוון שהרמטכ"ל חשב שהאירוע הזה חריג הוא מינה ועדת היגוי לידי.

אילן הררי: חברים בה האלוף במילואים אבי מזרחי, האלוף במילואים דורון אלמוג שקיבל פרס ישראל לא מזמן.

אילן הררי: פרופסור אשר פישלר, והם מלווים את הביקורת.

אילן הררי: הם מדי פעם מכווינים אותי, אני מזמין אותם יחד איתי ואנחנו עשינו במהלך 45 יום - - -

שלי יחימוביץ': אילן, לצערי מתחיל דיון במליאה.

אילן הררי: אז אני ממליץ - - -

שלי יחימוביץ': אני ממליצה שכשתסיימו את סיכום הביקורת אנחנו נזמין אותך פה לדיון ותוכל לדבר באריכות רבה.

אילן הררי: אני רוצה לבקש בפורום הזה מנציב קבילות החיילים לפגוש אותי כי לא הצלחנו.

שלי יחימוביץ': הגזמתם, בואו אלי לחדר עכשיו.

אילן הררי: לפגוש אותי, אני אציג - - -

שלי יחימוביץ': אפשר שעכשיו תשבו?

יצחק בריק: מחר.

אילן הררי: אני אציג לו - - -

שלי יחימוביץ': למה מחר?

אילן הררי: אני אציג את הביקורת שלנו, אם תהיינה הארות או הערות אז בשמחה רבה.

שלי יחימוביץ': סגרנו למחר פגישה בינכם?

שלי יחימוביץ': אוקיי.

אילן הררי: אנחנו נגיע לרמטכ"ל בשבוע הבא ונגיש לו את הדוח.

אילן הררי: הרמטכ"ל קבע בעוד שבועיים ביקורת - - -

שלי יחימוביץ': אילן, תודה, תם זמנך.

שלי יחימוביץ': תעדכנו אותי רק מחר איפה ומתי אתם נפגשים.

שלי יחימוביץ': אני רוצה לדעת.

שלי יחימוביץ': טוב, חברים קודם כל, אני לא מחלקת ציונים לדיונים בוועדה שלי אבל אני חושבת שעצם קיום הדיון היה מאוד חשוב.

שלי יחימוביץ': אני חושבת שחשוב שקולך, האלוף במילואים יצחק בריק, יישמע.

שלי יחימוביץ': לעיתים קרובות ביקורת, בעיקר ביקורת מתוך המערכת, מערכות לא אוהבות שביקורת כלפיהם מוחצנת או באה לידי ביטוי, זה דבר נורא טבעי.

שלי יחימוביץ': הן אוהבות להתמודד עם הביקורת מבפנים חלק מהמקרים בפתרון ובחלק מהמקרים במריחה של הדברים או בהתעלמות מהם.

שלי יחימוביץ': לכן, אני מודה, ואמרתי מהתחלה שנקטת בשיטות לא קונבנציונליות, לפעמים, מה לעשות, יש לנקוט בשיטות לא קונבנציונליות כדי שקולו של מבקר מסוים יישמע.

שלי יחימוביץ': אני רוצה להביע תרעומת על ניסיונות הדה-לגיטימציה האישית שנעשו כלפיך.

שלי יחימוביץ': אני הייתי עדה להם ואוזניי שמעו אותם.

שלי יחימוביץ': ניסיונות לומר כל מיני דברים שאפילו לא אחזור עליהם.

שלי יחימוביץ': הכול כדי להטיל דופי בדוח הזה ובכשירות שלך לייצר דוח כזה.

שלי יחימוביץ': אני לא חושבת שלמישהו יש ספק בניקיון כפיך, ברצון שלך לתרום למערכת ולסייע לה.

שלי יחימוביץ': וגם, אני חושבת שלא נפלה שערה משערות ראשו של צבא הגנה לישראל היקר לכולנו משמיעת הביקורת הזאת.

שלי יחימוביץ': זה לא יהיה הדיון האחרון, אני נענית להזמנה של תת-אלוף גורדין לבצע ביקור פתע באחד הימ"חים, אנחנו נודיע על כך לחברי הוועדה.

שלי יחימוביץ': אולי נציע גם לחברי ועדת המשנה למוכנות למלחמה להצטרף אלינו.

שלי יחימוביץ': שבר נוסף, אנחנו נקיים דיון נוסף, אני אודיע בהמשך אם זה יהיה בוועדה החסויה או במליאת הועדה.

שלי יחימוביץ': אילן, איתך אנחנו נקיים דיון פומבי נפרד, שיהיה בלמ"ס וזה אחרי שתסיימו את הממצאים שלכם.

שלי יחימוביץ': אני מפצירה בנציגי צה"ל שיהיו קשובים לביקורת הזו.

שלי יחימוביץ': אני חושבת שאפילו מבחינה אסטרטגית זו הייתה טעות לייצר גל הדף כה גדול לאותו הדוח כי אותו גל הדף ואותם ניסיונות דה-לגיטימציה גרמו לדוח הזה להיות הרבה יותר מואזן ונשמע ומעורר מחלוקת.

שלי יחימוביץ': היה אפשר סתם לחבק את הדוח ולהגיד שמענו את דבריך, מקבלים, בודקים בכובד ראש.

שלי יחימוביץ': הדבר הזה לא נעשה למרות הוועדה הזו שאתה, אילן הררי , עומד בראשה עם מזרחי ואלמוג.

שלי יחימוביץ': אנחנו נמשיך לעסוק בנושא.

שלי יחימוביץ': אני מודה לכולכם.

שלי יחימוביץ': צה"ל יקר ללבנו וזו הסיבה שאנחנו מקיימים את הדיון הזה.

שלי יחימוביץ': ביקורת אין משמעותה דה-לגיטימציה כלפי גוף ונכונות לקבל ביקורת אין משמעותה חולשה.

שלי יחימוביץ': אני סיימתי.

שלי יחימוביץ': יואב גלנט, אני רואה שהצטרפת אלינו עכשיו, אתה רוצה לומר משפט?

יואב גלנט: לא, אני באתי לשמוע, פשוט ראיתי את הנושא על המסך.

יואב גלנט: לא ידעתי שהדיון מתקיים.

יואב גלנט: אז עצרתי את הדברים כי זה נראה לי מספיק חשוב.

שלי יחימוביץ': אז זכינו לראות את זיו פניך.

שלי יחימוביץ': תודה רבה, הישיבה נעולה.